xx.februar 2023 UPA 2023/xx

**Nassuiaatit nalinginnaasut**

**1. Aallarniut**

Siunnersuut politikikkut pingaarnertigut anguniagassanut Naalakkersuisut naalakkersuisooqatigiinnissamik isumaqatigiissutaanni aamma Meeqqat pisinnaatitaaffii pillugit Naalagaaffiit Peqatigiit Isumaqatigiissutaanni taaneqartunut attuumassuteqarpoq. Tamatuma saniatigut siunnersuummi isummersuutit ilaasa isumasioqatigiissitsineeqqami kommunini aamma Namminersorlutik Oqartussani inuit ilisimasallit peqataaffigisaanni september 2022-mi ingerlanneqartumi piviusunngortinnissaat siunertarineqarpoq. Siunnersuummi "Meeqqanik ulluunerani neqeroorutinut innersuussisarneq pillugu inatsisip Nalilersuiffiginera" pillugu misissuisimaneq ilanngunneqarpoq. Misissuineq 2022-mi ingerlanneqarpoq, matumani nalilersuinermi tassani innersuussisarnermut ajornartorsiutaasoq qulaajaaffigineqarluni.

Siunnersuutip siunertaraa meeqqanut suli atualinngitsunut suliniutit eqaannerusumik aaqqissuunnissaat, ilaatigut meeqqanut inuusuttunullu tunngasutigut qitiusumi ingerlataqartut suliniutinut aallartinneqartunut piginnittutut misigitinnissaasa pingaartuunera inissaqartillugu. Tamatuma saniatigut allannguutit suliassaqarfimmut inatsisit atuuttut atuutilerneraniilli paasineqartut ilaat piareersimaffiginissaat inatsimmi siunertarineqarpoq.

Allannguutini ilaatigut utaqqisut allattorsimaffiata kommunalbestyrelsimut pineqartumut saqqummiunnissaa sioqqullugu nammineq piumasaqaatit atugassat malillugit ulluunerani neqeroorummi inissamik toqqaanissamut piginnaatitaaffik pineqarpoq. Ilanngullugu meeqqanut mappimik digitaliseeriikkamik aamma/imaluunniit timitalikkamik sananissamut periarfissaqarnissaq siunnersuummi siunertarineqarpoq.

Tamatuma saniatigut meeqqanut immikkut pisariaqartitalinnut tunngatillugu siusissukkut iliuuseqartarnerup pisariaqartuunerata erseqqissaatiginissaa siunnersuummi aamma siunertarineqarpoq. Taamaaliortoqarpoq meeqqat ataavartumik timikkut, tarnikkut, silassorissutsikkut imaluunniit misigissutsikkut pisinnaasakitsut imaluunniit immikkut pisariaqartitallit namminneq tamakkiisumik pisinnaasaminnik piviusunngortitsisinnaanerannut aamma atuarnerminnik naammaginartumik ingerlatsisinnaanerannut tunngatillugu sapinngisamik assigiimmik periarfissaqarnissaat qulakkeerniarlugu.

Siusissukkut iliuuseqarnikkut innarluuteqarneq allatulluunniit pisinnaassutsip annikinnerunera pissutigalugit piffissami ungasinnerusumi sunniutaasut kingunerluutillu annikillisinneqartarput. Tassunga atatillugu meeqqat immikkut pisariaqartitallit sapinngisamik siusissukkut qulaajaaffigisarnissaat pisariaqartutut nalilerneqarpoq, tamannalu assersuutigalugu isumaginninnermut peqqinnissamullu immikkoortortap kiisalu perorsaanikkut tarnikkullu atukkatigut siunnersuisarnerit ilaatinnerisigut suliassaqarfiit assigiinngitsut aqqutigalugit pisariaqarpoq, matumani sukkasuumik suussusersisarnissaq siunertaralugu. Meeqqap pitsaanerpaamik atugaqarnissaa qulakkeerniarlugu perorsaanikkut tarnikkullu siunnersuisarneq sulisunit, angajoqqaatut oqartussaassusilinnit pilersuisorpianillu akulikinnerusumik atorneqartassaaq.

Siunnersuummi misissuisarnerit pisussaaffiusut ingerlateqqinnissaat anguniarneqarpoq, taakkununngalu atugarissaarnermut nalilersuisarneq atualernissamullu piareeqqaneq ilaapput, matumanilu qaffasissutsini tamani ineriartornissamut ilinniarnissamullu suliniutit pitsaanerulernissaannut ataqatigiissumik suliniuteqarnerup pilersinnissaa siunertarineqarpoq. Tamatumunnga atatillugu pingaarutilimmik anguniagaavoq meeqqat atuarfimmut piareertinnissaat atuarfimmillu soqutiginnilersinnissaat, tamannalu meeqqat suli atualinnginnerinili pisarpoq. Meeqqat atuarfimmi aallartikkaangata meeqqat ilinniarnissaminnut piareeqqasarnissaat, ineriartornerallu ukiuinut naleqquttuunissaat, ilinnialernissami piumasaqaataavoq. Taamaammat pingaartuuvoq meeqqat atualinnginnerminni kaammattugaanissaasa qularnaarnissaat, oqaatsinik nalinginnaasumik ilikkareersimanissaat, inooqataanikkut pisinnaasanik ineriartortitsisimanissaat, aamma immikkut pisariaqartitaajunnartutigut suliniutissanut tunngatillugu siusissumillu iliuuseqartoqarnissaa qularnaarumallugu, malinnaavigineqarsimanissaat.

Perorsaanikkut sulisut, angajoqqaatut oqartussaassuseqartut pilersuisorpiaallu akornanni suleqatigiinneq pitsaanerulersinniarlugu siunnersuummi oqariartaaseq angajoqqaanut siulersuisut atuisut katersuuttarfiannut taarsiullugu ilanngunneqarsimavoq, tassungalu atatillugu taakku atuuffiit aamma allanngortinneqarsimapput.

**2. Inatsisissatut siunnersuummi pingaarnertut sammineqartut**

a) Inatsisit atuuttut

Siunnersuutip pingaarnerusutigut siunertaraa meeqqanut suli atualinngitsunut ullutsinnut naapertuuttumik inatsisiliornissaq, ulluunerani paaqqinnittarfinni ataasiakkaani suliap aaqqissuunnissaanut tunngatillugu eqaatsunik sinaakkusiisumik, ilutigisaanillu perorsaanikkut ineriartuutaasumik neqeroorutit pitsaassusaat qularnaarlugu.

Inatsit atuuttoq meeqqamut angajoqqaatut oqartussaassusillit imaluunniit meeqqap pilersuisorpiai pineqarnersut aalajangiiffiginerisigut atuisunut pisariinnerulersimavoq. Tamanna pivoq pisuni aalajangersimasuni malittarisassiornermut tunngasuni apeqqutit pingaarutillit pineqarnersut naliliiffiginerisigut, tassanilu angajoqqaatut oqartussaassusillit peqataatinnissaat piumasarineqarpoq, tassanilu pineqarsinnaapput meeqqap ulluunerani paaqqinnittarfimmut allatsissimanera imaluunniit meeqqap pilersuisorpiaasa peqataatinnerisigut eqqarsaatigisassat tunngavigalugit pissutsit pineqarnersut. Kingullertut taaneqartumi amerlanertigut meeqqap ulluinnarni atugaanut tunngatillugu apeqqutit pineqartarput.

Inatsimmi meeqqanut suli atualinngitsunut perorsaanikkut tarnikkullu siunnersuisarnerup qularnaarnissaa pillugu aalajangersagaq ilaavoq. Tamatuma akisussaaffiginera kommunit isumaqatigiissuteqarfigereernerisigut 1. januar 2012-miit kommunalbestyrelsinut ataasiakkaanut inissinneqarpoq, taamaalillunilu tamanna pivoq inatsisip matuma suli atuutilinnginnerani.

Tamatuma saniatigut meeqqat ineriartornikkut periarfissaasa ilinniarnissamullu pitsaanerusunik atugassaqarnissaasa qulakkeernissaat siunertaralugu meeqqat tamarmik pisussaaffiusumik misissortarnissaat pillugu aalajangersakkamik inatsit imaqarpoq.

Inatsimmi aamma meeqqamut pineqartumut mappip pilersinnissaa nutartertarnissaalu pillugit aalajangersagaq ilaavoq. Taamaammat meeqqamut mappip atornissaa meeqqanut ataavartumik suliniuteqartarnissamut ilaavoq, taakkununngalu ilaapput meeqqat atugarliortut.

Ulluunerani paaqqinnittarfinni aqutsisut ilinniarnikkut tunuliaqutaannut tunngatillugu piumasaqaatinut atuuttunut tunngatillugu sakkukillisaaneq inatsimmut ilaavoq.

Tamatuma saniatigut atorfinitsitsisarnermut periuserineqartumut tunngatillugu allannguinermik inatsit imaqarpoq, tassami inatsimmi atuarneqarsinnaavoq atuisunut katersuuttarfinnut ilaasut tamarmiunatik ulluunerani paaqqinnittarfiup aqutsisussap inassutiginissaanik isumaginnittussaasut, soorluttaarlu ulluunerani paaqqinnittarfimmi sulisut, taakkulu atuisunut katersuuttarfimmut aamma ilaapput, kisimiillutik taasisinnaatitaanatik ulluunerani paaqqinnittarfiup aqutsisussaanik atorfinitsitsinermi aallartitatut peqataasinnaasut.

b) Siunnersuut

*Meeqqap pitsaanerpaamik pineqarnissaa*

Meeqqap pitsaanerpaamik pineqarnissaa Meeqqat pisinnaatitaaffii pillugit Naalagaaffiit Peqatigiit Isumaqatigiissutaanni artikel 3 malillugu ilanngunneqarpoq, artikelimilu tassani meeqqamut atugassarititat atorneqartoq takuneqarsinnaavoq. Oqariartaaseq meeqqamut atugassarititat siunnersuummi meeqqap pitsaanerpaamik pineqarnissaanik taarserneqarpoq, tamatumunngalu tamatuma ullutsinni inuiaqatigiinnut paasinnittaatsitsinnut naleqqunnerunera pissutaavoq. Siunnersuummi pisinnaatitaaffiit neqeroorutillu isiginiartarnissaat qitiutinneqarpoq, matumani meeqqamut pineqartumut nalilersuilluareerneq aallaavigalugu, taamaaliornikkullu meeqqamut pitsaanerpaaq qulakkeerlugu.

*Meeqqat immikkut pisariaqartitallit*

Siunnersuutip atuuffissaani meeqqat immikkut pisariaqartitallit nassuiaaffiginerat erseqqissarneqarpoq, taamaasilluni meeqqat ataavartumik timikkut, tarnikkut, eqqarsartaatsikkut imaluunniit misigissutsikkut atuisinnaanikkut inulersimasut inatsimmi ilaalersinnaalersillugit.

*Utaqqisut allattorsimaffiat*

Allannguutini ilaatigut utaqqisut allattorsimaffiata kommunalbestyrelsimut pineqartumut saqqummiunnissaa sioqqullugu nammineq piumasaqaatit atugassat malillugit ulluunerani neqeroorummi inissamik toqqaanissamut piginnaatitaaffik pineqarpoq. Taamaakkaluartoq meeqqat suli atualinngitsut inuuniarnikkut ajornartorsiutit, ataavartumik timikkut, tarnikkut, eqqarsartaatsikkut imaluunniit misigissutsikkut atuisinnaanikkut inulernermik pissuteqarlutik immikkut iliuuseqarfigineqarnissamik pisariaqartitsisut aammalu aporfissat assigiinngitsut aqqutigalugit meeqqat allat assigalugit inuiaqatigiinni inuunermi tamakkiisumik sunniuteqartumillu peqataanissaminnut periarfissaqanngitsut, inatsisartut inatsisaanni matumani salliutinneqassasut anguniarneqarpoq.

Utaqqisut allattorsimaffiannut piumasaqaatit kommunalbestyrelsip meeqqanut inuusuttunullu politikianni takuneqarsinnaassapput.

*Meeqqanut mappit*

Meeqqanut pineqartumut mappimik digitaliusumik timitalimmillu pilersitsisinnaaneq siunnersuummi maanna periarfissaalerpoq. Meeqqat mappiat meeqqat arlallit atualernissaq sioqqullugu immikkut iliuuseqarfigineqarnissamik pisariaqartitsisutut paasineqarsimaneranut ataqatigiissutut paasineqassaaq, soorlu inunnik isumaginnittoqarfimmut ulluuneranilu paaqqinnittarfeqarnermut tunngatillugu. Meeqqat taakku aamma pisut naapertorlugit atualernerup aallartinnerani aamma atuarneq ataatsimut isigalugu immikkut iliuuseqarfigineqarnissamik pisariaqartitsisinnaapput. Meeqqat mappiat massakkut Naalakkersuisut kommunillu akornanni misiligutitut aaqqissuussinermut taamaallaat ilaavoq.

*Sulisussarsiortarneq*

Ulluunerani paaqqinnittarfiup aqutsisua sulisussarsiortarnermut ilaasassasoq siunnersuutigineqarpoq, taanna allaffissornikkut suliassanik isumaginninnissamik suliaqartitaanngippat. Taamaaliornikkut sulisussarsiortarnerup akuleruffiunerunissaa periarfissaqalissaaq, tamannalu aqqutigalugu sulisut perorsaanermik suliallit peqatigiillutik natermi allaffissornermilu suliassanik isumaginnissinnaassammata.

Siunnersuummi sulisussarsiortarnermi ikinnerpaamik perorsaasumik 1-imik, perorsaanikkut ilinniarsimasumik 1-imik ikiortimillu 1-imik immikkut akuersissuteqarsinnaanermut periarfissaqarnissaq siunnersuutigineqarpoq, tassani kommunalbestyrelsi ulluunerani paaqqinnittarfimmik suleqateqarluni nalilersuilluareernikkut sulisut amerlassusissaannit tassannga immikkut akuersissuteqarsinnaassammat.

*Kommunimi ulluunerani paaqqinnittarfimmi aqutsisussap atorfinitsinnera*

Siunnersuummi kommunimi ulluunerani paaqqinnittarfiup aqutsisussaata atorfinitsinnissaanut piginnaatitaaffik kommunalbestyrelsimuinnaq nuunneqarpoq. Kommunalbestyrelsi inassuteqartarnermut ataatsimiititaliamik pilersitsissaaq, taannalu ulluunerani paaqqinnittarfimmiit pineqartumiit, angajoqqaat siulersuisuiniit ingerlatsivimmiillu aallartitanik inuttaqassaaq.

*Angajoqqaat siulersuisui*

Perorsaanikkut sulisut, angajoqqaatut oqartussaassuseqartut pilersuisorpiaallu akornanni suleqatigiinneq pitsaanerulersinniarlugu siunnersuummi oqariartaaseq angajoqqaanut siulersuisut atuisut katersuuttarfiannut taarsiullugu ilanngunneqarsimavoq, tassungalu atatillugu taakku atuuffiit aamma allanngortinneqarsimapput.

*Angerlarsimaffimmi paarsisartunik ulluuneranilu angerlarsimaffimmi paarsisartunik akuersisarneq*

Meeqqap pitsaanerpaamik pineqarnissaa eqqarsaatigalugu atorfinitsitsisartup imaluunniit oqartussap akuerineqartup ulluunerani paarsisartumik ulluuneranilu angerlarsimaffimmi paarsisartumik akuersisannginnissaat siunnersuutigineqarpoq, tassalu ulluunerani paarsisartunut taassumalu inoqutigiivianut tunngatillugu pinerluuteqarsimannginnermut uppernarsaammi ukiut 5-it kingulliit ingerlaneranni pinerlunnernut eqqartuunneqarsimanerat imaluunniit ulluunerani paarsisartumut imaluunniit taassuma inoqutigiivini ukiut kingulliit 10-t iluanni pinerlunnermut eqqartuunneqarsimanera meeqqamut pinerluuteqarsimannginnermut uppernarsaammi takuneqarsinnaasimappat.

*Nakkutilliineq*

Siunnersuut kommunini ulluunerani paarsisartut ukiumut ikinnerpaamik pingasoriarluni nakkutilliiartortarfiginissaannik pilersitsiffiuvoq, taakkunannga ikinnerpaamik ukiumoortumik tikeraarneq ataaseq nalunaarutigeqqaarnagu pisassalluni. Taamaaliortoqarpoq piviusuusut naleqqussarniarlugit.

*Inatsimmi aalajangersakkat atuuttut allanngortiternerat*

Inatsisissatut siunnersuummi inatsimmi aalajangersakkat atuuttut ilarpassui ingerlateqqitaapput, ilaallu oqaatsinik allanngortitsiffiupput erseqqissaaffigineqarlutillu. Siunnersuut ilaatigut inatsisini atuuttuni aalajangersakkat qulequtaaqqanik arlalinnik peqalernerisigut atuisut ajornannginnerusumik paasisaqarfigilersinnaalerpaat.

Kiisalu paasissutissiissutigineqassaaq siunnersuut inatsisini teknikikkut najoqqutassanut atuuttunut innersuussinikkut inatsisissamut nutaarluinnarmut siunnersuutitut suliarineqarsimammat inatsisartut peqqussutaata atuuttup allanngortinnissaanut siunnersuutitut paarlaallugu. Taamaaliornikkut meeqqanut suli atualinngitsunut tunngatillugu inatsisit paasiumallugit, inatsisit arlallit sanilliuttariaqassanngillat.

**3. Pisortanut aningaasaqarnikkut allaffissornikkullu kingunerisassai**

Siunnersuut pisortanut aningaasaqarnikkut kinguneqassanngitsutut nalilerneqarpoq. Siunnersuut allaffissornikkut ataasiakkaanik kinguneqartussatut nalilerneqarpoq, ilaatigut kommunalbestyrelsit namminneerlutik meeqqanut suli atualinngitsunut utaqqisut allattorsimaffianut piumasaqaatinik aalajangersaasinnaanerannut piginnaatitsissutip nuunneratigut.

Siunnersuummi aalajangersakkat nutaat, allanngortiterinerit erseqqissaanerillu ilaatigut siunnersuummik atuisunut ilanngunneqartunullu tunngatillugu pitsaasunik sunniutissanik kinguneqarumaartut ilimagineqarpoq.

Piffissaq ungasinnerusoq eqqarsaatigalugu misissuisarnerit pisussaaffiusut, taakkununnga atugarissaarnermut nalilersuinerit atualernissamullu piareeqqanerit kiisalu siusissukkut iliuuserinninnerit inuiaqatigiit aningaasaqarnerannut pitsaasumik sunniuteqarumaartut ilaanissaat eqqarsaatigalugit, soorlu meeqqat atuarfiini immikkut pisariaqartitsisunut atuartitsisarnernut aningaasartuutit ikilisarnissaat eqqarsaatigalugu.

Tamatuma saniatigut siunnersuummi nutaanik pilersitsinerit amerlanersaat ilusilersuinikkut aaqqissuussaanikkullu pissutsinut tunngassuteqarmata malugeqquneqarpoq.

**4. Inuussutissarsiortunut aningaasaqarnikkut allaffissornikkullu kingunerisassai**

Siunnersuut inuussutissarsiortunut aningaasaqarnikkut allaffissornikkullu sunniuteqassanngilaq.

**5. Avatangiisinut, pinngortitamut inuillu peqqissusaannut kingunerisassai**

Siunnersuut avatangiisinut pinngortitamullu sunniuteqassanngilaq. Taassuma saniatigut naatsorsuutigineqarpoq ilaatigut meeqqanut immikkut pisariaqartitsisunut aammalu meeqqat taamaattut pisariaqartissinnaasaasa ingerlannissaat siunertaralugu suliassaqarfiit assigiinngitsut aqqutigalugit suliniutinik pilersitsinermut tunngatillugu siunnersuut innuttaasut peqqissusaannut pitsaasumik sunniuteqassasoq. Aammattaaq naatsorsuutigineqarpoq kommunit meeqqanut suli atualinngitsunut perorsaanikkut – tarnip pissusaatigut siunnersuinerat, tassani suliamik ingerlatsineq inuttaasut sapinngisamik qanillugit pissalluni, innuttaasut peqqissusaannik sunniiniarnermut pitsaasumik tapersiissasoq.

**6. Innuttaasunut kingunerisassai**

Siunnersuut innuttaasunut allaffissornikkut kinguneqartussatut ilimagineqanngilaq.

**7. Kingunerisassat allat pingaarnerit**

Siunnersuutip annertuunik allanik kinguneqarnissaa naatsorsuutigineqanngilaq.

**8. Oqartussanut kattuffinnullu tusarniaasarneq**

Siunnersuut piffissani ukunani 31-03-2023 til 05-05-2023-eriarlugu ukununnga tusarniutigineqarpoq:

Naalakkersuisut Siulittaasuata Naalakkersuisoqarfia, Ineqarnermut Attaveqaasersuutinullu Naalakkersuisoqarfik, Aningaasaqarnermut Naligiissitaanermullu Naalakkersuisoqarfik

Aalisarnermut Piniarnermullu Naalakkersuisoqarfik, Isumaginninnermut, Suliffeqarnermut Nunamullu Namminermut Naalakkersuisoqarfik, Ilinniartitaanermut, Kultureqarnermut, Timersornermut Ilageeqarnermullu Naalakkersuisoqarfik, Peqqissutsimut Naalakkersuisoqarfik, Aatsitassanut Inatsisinillu atuutsitsinermut Naalakkersuisoqarfik

Nunalerinermut, Imminut Pilersornermut, Nukissiuteqarnermut Avatangiisinullu Naalakkersuisoqarfik, Nunanut Allanut, Inuussutissarsiornermut Niuernermullu Naalakkersuisoqarfik, Nakorsaaneqarfik, SIK, Kalaallit Nunaanni Sulisitsisut Kattuffiat (GE), NUSUKA, IMAK, Perorsaasut Ilinniarsimasut Peqatigiiffiat (PIP), Peqqissaanermik Ilinniarfik, ASG (Akademikernes Sammenslutning i Grønland/ Ilinniagartuut Kattuffiat), Ilisimatusarfik/Institut for Uddannelsesvidenskab, Socialpædagogisk Seminarium (Perorsaanermik Ilinniarfik), ICC, Meeqqat Illersuisuat Innarluutillit illersuisuat, Naalakkersuisut Siulittasuata Naalakkersuisoqarfia, Aningaasaqarnermut Naligiissitaanermullu Naalakkeruisoqarfik, Nunalerinermut, Imminut Pilersornermut, Nukissiutinut Avatangiisinullu Naalakkersuisoqarfik, Ineqarnermut Attaveqaasersuutinullu Naalakkersuisoqarfik, Nunanut Allanut Naalakkersuisoqarfik, Aalisarnermut Piniarnermullu Naalakkersuisoqarfik, Peqqissutsimut Naalakkersuisoqarfik, Isumaginninnermut, Suliffeqarnermut Nunamullu Namminermut Naalakkersuisoqarfik, Inuussutissarsiornermut Niuernermullu Naalakkersuisoqarfik, Aatsitassanut Inatsisillu Atuutsinneqarnerannut Naalakkersuisoqarfik, Ilinniartitaanermt, Kultureqarnermut, Timersornermut Ilageeqarnermullu Naalakkersuisoqarfik, Avannaata Kommunia, Kommune Qeqertalik, Qeqqata Kommunia, Kommuneqarfik Sermersooq, Kommune Kujalleq, Meeqqat Illersuisuat, MIO, Kalaallit Meerartaat, MIBB (Meeqqat Inuunerissut), Sorlak (Kalaallit Nunaanni meeqqat inuusuttullu siunnersuisoqatigiiffiat), NanuMeeqqat, Isumassortit (Meeqqanut ulloq unnuarlu paaqqinnittarfiit peqatigiiffiat), Isumaginninnikkut aalajagikkat pillugit Naammagittaalliortarfik, Inuit Pisinnaatitaaffii Pillugit Kalaallit Nunaanni Siunnersuisoqatigiit, Naligiissitaanermtu Siunnersuisoqatigiit, Inuit Pisinnaatitaaffii pillugit Instituti, Inuit Innarluutillit illersuisuat, Tilioq, INOOQAT (Kalaallit Nunaanni ineriartornermikkut akornutillit angajoqqaavisa peqatigiiffiat), Nunatsinni Inuit Innarluutillit Kattuffiat (Kalaallit Nunaanni Innarluutillit Kattuffiat), Unicef DK Kalaallit Nunaanni.

**Inatsisissatut siunnersuummi aalajangersakkanut ataasiakkaanut nassuiaatit**

*§ 1-imut*

Aalajangersakkami matumani meeqqamut suli atualinngitsumut ulluunerani neqeroorummi perorsaanikkut inerikkiartuutaasumik anguniagaqarnissap erseqqissaaffiginissaa siunertaavoq.

Aalajangersakkap nr. 1-iani meeqqap pineqartup ulluunerani neqeroorut perorsaanikkut inerikkiartorfiusoq aqqutigalugu inerikkiartornissaa, ilinniarnissaa inuuneqalernissaalu siuarsaaffigineqassaaq, tassani meeqqap ajunngitsumik pineqartarnissaa aammalu ukiuinut naleqquttumik sullinneqartarnissaa qulakkeerniarneqarluni.

Aalajangersakkap nr. 2-ani misigisassanut sammisassanullu meeqqap takorluuisinnaanera, isumassarsiorsinnaanera ineriartorsinnaaneralu pinngortitamullu ataqqinninnissaa periarfissinneqassaaq.

Aalajangersakkap nr. 3-ani meeqqap inoqatinut ataqqinnittarnissaminut paasinninnissaa, nammineq kulturikkut kinaassutsimut paasinnittarnissaa, kisiannili aamma kulturimut meeqqap nammineq kulturianit allaanerusumut paasinninnissaa pillugit siuarsaasoqartarnissaa malittarisassiorneqarpoq.

Aalajangersakkap nr. 4-ni suiaassutsit, kinaassuseq, sumi nunaqarneq upperisarsiornikkullu qanoq isumaqarneq apeqqutaatinnagit paasinninneq, eqqissineq, ataqqinninneq, naligiissitaanerlu anersaaralugit inuiaqatigiinni killilersugaanngitsuni akisussaassuseqarluni inuuneqalernissamut meeqqap piareersarnissaa malittarisassiorneqarpoq, tamakkulu aqqutigalugit inuunermi ajortumik kingornutat avissaartitsinerillu pinaveersaartillugit.

Aalajangersakkap nr. 5-iani ataqatigiissitsinermi ataqatigiissumillu ingerlatsinissap isumagineqarnissaa malittarisassiorneqarpoq, meeraq taamaasilluni neqeroorutit akornanni nuunnerni pitsaanerpaamik piareersaaffigineqassammat. Taamaattumik meeraq pitsaasumik nuunneqassappat meeraq ilinniarnissamut aamma inuunikkut nalinginnaasumillu pisinnaasaqalernissamut piumassuseqalernissamut piareersartariaqarpoq. Taamaaliornikkut meeqqap ukiuminut naleqquttumik ineriartornissaa qulakkeerneqassaaq.

*§ 2-mut*

Aalajangersagaq Meeqqanut suli atualinngitsunut inerikkiartuutaasunik ulluunerani neqeroorutit pillugit Inatsisartut inatsisaannit nr 16, 3.december 2012-meersumit atuuttumit ilaannakortumik ingerlateqqitaavoq.

Aalajangersakkami meeqqamik perorsaanikkut suliat tamarmik angajoqqaatut oqartussaassusillit, pilersuisorpiaat meeqqallu attaveqarfigisartagaat suleqatigalugit pisassasut, illuatungeriillu peqatigiillutik meeqqap ajunnginnerpaamik pineqarnissaanut, taassumalu peqqissuunissaanut, perorsarnissaanut, ineriartornissaanut, isumassornissaanut inuunerissaarnissaanullu akisussaasut, innersuussutigineqarpoq.

Meeqqap ajunnginnerpaamik pineqarnissaa meeqqat pillugit isumaqatigiissummi artikel 3 malillugu ilanngunneqarpoq, artikelimi tassani meeqqap ajunngitsumik pineqartarnissaa takuneqarsinnaalluni. Oqariartaaseq meeqqamut atugassarititat siunnersuummi meeqqap pitsaanerpaamik pineqarnissaanik taarserneqarpoq, tamatumunngalu tamatuma ullutsinni inuiaqatigiinnut paasinnittaatsitsinnut naleqqunnerunera pissutaavoq.

”Pilersuisorpiaat" suli atualinngitsunut inatsimmi atuuttumi § 2, imm. 2-mik ingerlatitseqqinneruvoq, tassanilu pisussat piareersimaffiginissaat siunertaavoq, tassanimi pissuterpiaat pissutigalugit pilersuisorpiaat ilanngutissallugit tulluarnerpaajussammat, matumani meeraq assersuutigalugu piffissami aalajangersimasumi taamaattuni najugaqarsimappat.

Meeqqap attaveqarfigisartagaani meeqqap ilaqutarilersimasai ikinngutigilersimasaalu amerlanerit paasineqassapput. Meeqqerivinni meeraqatigiinnut meeqqap ukioqataanut inissiinissamik aalajangiinermut atatillugu meeraqatigiinni meeqqap meeqqat ilaannik ilisarisimasaqareernera tunngavittut ilanngunneqarsinnaavoq.

*§ 3-mut*

Aalajangersagaq Meeqqanut suli atualinngitsunut inerikkiartuutaasunik ulluunerani neqeroorutit pillugit Inatsisartut inatsisaat nr 16, 3.december 2012-meersumiit atuuttumiit ilaannakortumik ingerlateqqitaavoq. Aalajangersakkami meeqqanut tamanut suli atualinngitsunut ulluunerani neqeroorutit qulakkeernissaannut kommunalbestyrelsip pisussaaffeqarnerata erseqqissaaffiginissaa, tassungalu atatillugu ulluunerani neqeroorutit sorliit atuunnersut kiisalu ukiorineqartut erseqqissaaffiginissaat siunertarineqarpoq.

Imm. 1-imut

Aalajangersakkami meeqqat tamarmik suli atualinngitsut ulluunerani neqeroorummi inissamik neqeroorfigisarnissaasa qulakkeernissaanut kommunalbestyrelsip pisussaaffeqarnera malittarisassiorneqarpoq.

Imm. 2-mut

Aalajangersakkami ”perorsaanikkut ineriartuutaasunik ulluunerani neqeroorutit” imatut nassuiarneqarput anguniakkamik toraagaqarluni meeqqat pillugit suliaqarneq, taamaalilluni meeqqat pinnguarnermikkut allanillu sammisaqarnermikkut ilinniarniassammata ineriartorlutillu aammalu meeqqat inersimasullu peqataavinnissaat piumasaqaataavoq. Tassunga ilanngunneqassaaq sammisat meeqqap ineriartornissaanut siunertanullu tunngatillugu ilusilersorneqassasut. Nassuiaatigineqartoq paaqqinnittarfinnut assigiinngiiaartunut sanilliunneqassaaq, meeqqap perorsaanikkut ineriartuutaasunik ulluunerani neqeroorutinik atuinissaa siunertaralugu meeqqap tassanerpiaq inissinneqarnera pineqartoq erseqqissarniarlugu. Paaqqinnittarfiit assigiinngiiaartut taaneqartut tamakkerlugit allaaserineqanngillat, tassa assersuusiorneq kisimi pineqarmat, taamaammallu nutaanik suliniuteqarnissaq periarfissaavoq aammalu inatsisip atuuffiata iluani perorsaanikkut ineriartortitsinissaq periarfissaalluni.

Ulluunerani paarsisarfiit annermik nunaqarfinni isorliunerusunilu atorneqarnissaat naatsorsuutaavoq, kommunalbestyrelsi taamaasilluni ulluunerani paarsisartunik ulluuneranilu paarsisarfinnik assigiinngitsunik aaqqissuussinnaassammat. Ulluunerani paaqqinnittarfiit taamaattut aaqqissuussaanikkut sumi inissisimanerat apeqqutaatinnagu aalajangersakkanut ulluunerani paarsisarnermut tunngasunut ilaajuassapput, takuuk kapitali 4.

Tassunga peqatigitillugu aalajangersakkami oqaaseqatigiit aappaat imatut paasineqarsinnaavoq, perorsaanikkut ineriartuutaasunik ulluunerani neqerooruteqartoqarnerata pineqarneranik apeqqummut tunngatillugu tamanna ulluunerani neqeroorutit sivisussusaannut sunniuteqanngitsoq. Tamanna nangillugu malugeqquneqarpoq siunnersuut tunngavimmigut perorsaanikkut ineriartuutaasumik neqeroortarnermik ilanngussisinnaasoq, neqeroorullu assersuutigalugu ulloq unnuarlu meeqqerivimmi pilersinneqarsinnaasoq, tassanilu angajoqqaanut allanullu unnuakkut sulisartunut imaluunniit assersuutigalugu suliffimmut atatillugu angalasunut paarsisarnissamik neqeroorneq pineqartussaavoq.

Imm. 3-mut

Meeqqat perorsaanikkut ineriartuutaasumik neqerooruteqarnermi saaffigineqartut inatsimmi pisinnaatitaaffiannut tunngatillugu aalajangersagaq killiliinermik imaqarpoq. Ukiutigut killeqartitsinermi tunngavigineqarpoq meeqqat atuarfiat pillugu inatsit naapertorlugu atuartitsisarnissamut pisussaaffeqarneq ukiormi meeqqap 6-inik ukioqalerfiani aallartissasoq. Kisiannili aalajangersakkami oqaaseqatigiit aappaanni takuneqarsinnaavoq siunnersuummi ukiutigut killeqartitsineq meeraq suli 6-inik ukioqalinngitsoq meeqqat atuarfianni aatsaat aallartissimappat annertusineqarsinnaasoq.

Imm. 4-mut

Inuuniarnikkut ajornartorsiutit ataavartumik timikkut, tarnikkut eqqarsartaatsikkut imaluunniit silassorissutsikkut pisinnaasakinnerulernerit aammalu aporfissat assigiinngitsut aqqutigalugit meeqqat allat assigalugit inuiaqatigiittut inuunermi tamakkiisumik sunniuteqartumillu peqataanissaannut akornutaasinnaasut pissutigalugit immikkut suliniuteqarfigineqarnissamik pisariaqartitsisut aalajangersakkami erseqqissaaffigineqarput.

Inuuniarnikkut ajornartorsiuteqarnermi ilaatigut meeqqamut angajoqqaatut oqartussaassusillit, pilersuisorpiaat akornanni imaluunniit meeqqap attaveqarfigisartagaani imigassamik, kinguaassiuutitigut annersaanermillu ajornartorsiuteqarnerit pissutaallutik meeqqat isumaginnikkut suliamik ingerlatsiffiusut inuuniarnikkullu ajortumik atugassaqartut ilaatinneqarput. Allattorsimaffik tamakkiisuunngilaq, tamannalu taamaallaat meeqqat tamarmik meeqqat allat assigalugit siunnersuummi matumani ilaatinneqarnerattut isigineqassaaq. Soorluttaaq meeqqat taakkua tamakkiisumik ineriartornissaannut atugarissaarnissaannullu pisariaqartumik tapersersorneqarnissamut piareeqqasassasut, meeraq taamaasilluni meeraatiminut peqatiminut malinnaasinnaassammat.

Meeqqani immikkut pisariaqartitsisuni meeqqat ataavartumik timikkut, eqqarsartaatsikkut imaluunniit silassorissutsikkut pisinnaasakinnerulernerit pissutigalugit immikkut perorsaanikkut pisariaqartitsisut massakkullu ulluunerani paaqqinnittarfinni neqeroorummut ilanngussinnaanngitsut pineqarput. Meeqqanut immikkut pisariaqartitsisunut ilaapput meeqqat autisme-mik akornutillit, ADHD-eertut, meeqqat aliasuutinik aamma ajutoornermik eqqugaasutut suliarisariaqartut assigisaallu.

Taamatut immikkut pisariaqartitsisunik paasiniaaneq suliaqarfiit assigiinngitsut ataatsimiititaliaat imaluunniit perorsaanermik- tarnip pissusaanik siunnersuisartut imaluunniit isumaginnittoqarfik peqqinnissaqarfillu suleqatigalugit pissaaq. Aalajangersagaq siunnersuummi § 4-mut sanilliunneqassaaq, tassanilu tamatumunnga pisariaqartitsisoqarnera paasineqarpat meeqqamut pineqartumut tunngatillugu suleqatigiissitamik pilersitsinissaq pineqarpoq.

*§ 4-mut*

Aalajangersagaq Meeqqanut suli atualinngitsunut perorsaanikkut inerikkiartuutaasumik neqeroortarneq pillugu Inatsisartut inatsiaanni nr. 16, 3. december 2012-imeersumi § 6-imik ingerlatitseqqiineruvoq, siunertaallunilu taamatut pisariaqartitsisoqarneranik paasisaqartoqartillugu meeqqanut toqqaannarnerusumik annertunerusumillu ulluinnarni suliniuteqarnissaq siunertaralugu meeqqanik ataasiakkaanik kommunit sullissineranni ataqatigiissaarinissap qulakkeerneqarnissaanik kommunalbestyrelsit pisussaaffilernissaat.

Suleqatigiinni taamaattuni suleqatigiit assersuutigalugu tassaasinnaapput, sulianik suliarinnittartut, psykologit, perorsaasut, inuit tapersersortaajunnartut, nunap immikkoortuini peqqinnissaqarfimmi sulisut attuumassutillit assigisaallu. Tamatumunnga pisariaqartitsisoqarnera paasineqarpat suleqatigiinnik taamaattunik pilersitsisoqarnissaanut pisussaaffik maanna pigineqalermat aalajangersakkatigut erseqqissaaffigineqarpoq. Meeraq assersuutigalugu inuulluanngippat imaluunniit angerlarsimaffimmi inuuniarnikkut ajornartorsiuteqarsimappat taamatut pisariaqartitsisoqartassaaq.

Meeqqanut immikkut ilisimasalinnik ikiorneqarnissamik immikkut pisariaqartitsisunut tunngatillugu suleqatigiit taamaattut immikkut naleqquttussaapput. Assersuutigalugu tassaasinnaapput atuarniarnermik ajornartorsiuteqarneq, ADHD imaluunniit sumiginnagaaneq, ilimagineqarporlu suliassaqarfiit akornanni suleqatigiinnermi ajornartorsiutinik siusissukkut paasisaqartoqartarnissaanut taamaalillunilu siusissukkut suliniuteqartoqartarnissaanut periarfissat annertusissasut. Kisiannili suleqatigiit taamaattut pilersuisuiit imaluunniit angajoqqaatut oqartussaassuseqartut peqataatittassavaat, takuuk siunnersuummi § 2.

Imm. 2-mut

Aalajangersakkami sullissisartut immikkut ilisimasallit akornanni ataatsimiittarnerit pineqarput, siusissukkullu iliuuseqarnissamut sakkutut atorneqarlutik. Kommunalbestyrelsip inuit nalinginnaasumik meeqqamik isumaginnittut, taakkulu amerlanertigut tassaasinnaapput angajoqqaatut oqartussaassutillit pilersuisorpiaallu, attaveqartut ataatsimiinneranni peqataasinnaasut, aalajangersinnaavaa.

Ataatsimiinnerit qanoq amerlatiginissaat meeqqat ataasiakkaat pisariaqartitaat aallaavigalugit nalilerneqartassapput.

Imm. 3-mut

Piginnaatitsissut suliarineqarpoq assersuutigalugu suliassaqarfiit assigiinngitsut aqqutigalugit suleqatigiinnermut tunngatillugu suleriaasissat, ilitsersuutit pillugit malittarisassat, suleqatigiit pilersinnissaannik pisariaqartitsinerup paasinerani malittarisassanik aalajangersaasoqarsinnaanissaa siunertaralugu, taamatullu suleqatigiit qisuariarnissamut periarfissarisaat pillugit aalajangersaasoqarsinnaanera siunertaralugit. Peqatigitillugu piginnaatitsissut aallartitat kikkut pisariaqartitsinerit paasineqartut qanoq isikkoqarnerat aallaavigalugit ilaatinneqartarnissaannut tunngatillugu atorneqartartussatut eqqarsaataavoq.

*§ 5-imut*

Aalajangersagaq Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisaat nr. 16, 3. december 2012-meersumi § 7-imit ingerlateqqitaavoq.

Imm. 1-imut

Inissanut innersuussisarneq kommunalbestyrelsimit suliarineqartarmat aalajangersakkami takuneqarsinnaavoq. Sulinermi inissanut innersuussisarneq assersuutigalugu kommunimi sulisunit isumagineqarpoq, taakkulu kommunalbestyrelsip aalajangernerat allatullu tunniussinerat tunngavigalugit paaqqinnittarfeqarnermut ulluuneranilu paarsisartunut suliassaqarfimmut nunap immikkoortuini allaffissornikkullu akisussaapput. Kommunalbestyrelsip inatsimmi killiliussat iluanni inissamik innersuussisarnerup suliarinissaa siunertaralugu innersuussisartoqatigiinnik pilersitsisinnaanera aalajangersakkatigut akornutissaqartinneqanngilaq.

*§ 6-imut*

Aalajangersagaq Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisaat nr. 16, 3. december 2012-meersumi § 8-mit ingerlateqqitaavoq.

Inatsisartut peqqussutaanni atuuttumi § 9, imm. 4-mi utaqqisut allattorsimaffii inissat amigaataasut pilersimatillugit kommunalbestyrelsip nammineerluni malittarisassiorsinnaasoq takuneqarsinnaavoq. Tassunga atatillugu takuneqarsinnaavoq malittarisassiornissamut piginnaatitsissummi immikkoortut nutartertarnissaat agguataartarnissaallu pineqartut.

Siunnersuutigineqarpoq aalajangersagaq taanna atorunnaarsinneqassasoq, tassa utaqqisunut allattorsimaffinnik pilersitsineq imatut paasineqarmat, taamaaliornikkut nutarterinissamut aammalu paaqqinnittarfinnut assigiinngitsunut utaqqisunik allattorsimaffinnik immikkoortiterisoqarsinnaaneranut aamma pisinnaatitsisoqartoq, kommunalbestyrelsillu aamma utaqqisunik allattorsimaffiit namminneq ilusilersorsinnaagaat.

Imm. 1-imut

Aalajangersakkami aalajangersarneqarput meeqqanik innersuussinermi ukioqassutsitigut annertunerusumik piumasaqaatit.

Imm. 2-mut

Imm. 1-ip atorneqannginnissaatut aalajangersakkami imm. 2 ilusilersorneqarpoq, taamaalilluni meeqqat marlunnik ukiullit immikkut pisuni meeqqerivinnut innersuunneqarsinnaallutik. Piumasaqaataavoq aalajangersagaq atorneqartassasoq meeqqat marlunnik ukiullit inerisimassutsikkut meeqqerivimmiinnissamut piareersimassasut, piumasaqaataavorlu meeqqat inissaqassasut. Ilumut meeraq marlunnik ukiulik meeqqerivimmut innersuunneqarsinnaanersoq nalilersuilluareernikkut kommunalbestyrelsi aalajangiisussaavoq.

*§ 7-imut*

Aalajangersagaq Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisaat nr 16, 3 .december 2012-meersumi § 8-mit ingerlateqqitaavoq.

Aalajangersakkami utaqqisut allattorsimaffiata pilersinnissaa pillugu pissutsit malittarisassiorneqarput.

*§ 8-mut*

Aalajangersagaq nutaajuvoq.

Imm. 1-imut

Utaqqisut allattorsimaffiannut tulleriiaarisarnermut piumasaqaatinik aalajangersaanissamut kommunalbestyrelsip pisussaaffilernissaa aalajangersakkami siunertaavoq. Piumasaqaatit kommunimi najukkami pisariaqartitat malillugit aalajangersarneqarsinnaapput.

Imm. 2-mut

Aalajangersakkami tulleriiaarisoqartarnissaanut minnerpaaffiliilluni piumasaqaatit malittarisassiorneqarput, taakkulu saneqqunneqarsinnaanngillat.

*§ 9-mut*

Aalajangersagaq nutaajuvoq.

Imm. 1-imut

Kommunalbestyrelsip piumasaqaatai tamanit pissarsiarineqarsinnaassaapput, kommunalbestyrelsillu meeqqanut inuusuttunullu politikiani takuneqarsinnaassallutik. Tamanna kommunip nittartagaani takuneqarsinnaassaaq.

Imm. 2-mut

Naalakkersuisut pisariaqartitsinermi tulleriiaarinissamut piumasaqaatit pillugit aalajangersakkanik sukumiinerusunik aalajangersaasinnaapput.

*§ 10-mut*

Aalajangersagaq Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisaanni nr. 16, 3. december 2012-meersumi § 11-mit ingerlateqqitaavoq. Taanna ulluunerani paaqqinnittarfiit nassuiaaffigineranik imaqarpoq.

Imm. 1-imut

Aalajangersakkami imm. 1-imi tunngaviit pingasut aallaavigalugit ulluunerani paaqqinnittarfik nassuiarneqarpoq, taakkunani ataaseq perorsaanermik ilinniarsimasunik sulisoqarnissaanik piumasaqaammik imaqarpoq, piumasaqaatillu aappaani meeqqanik suliaqarnermik imaqarluni. Naggasiullugu tunngaviit pingajuanni aalajangersagaq paaqqinnittarfiup illutaanut tunngavoq, taannalu meeqqat sulisullu pisariaqartitaannut naleqqussarneqassaaq. Tamatumani pineqarput piumasaqaatit perorsaanermut tunngassuteqartut.

Saniatigut oqaatigineqassaaq, Sanaartorneq pillugu Inatsisartut inatsisaat nr. 13, 26. maj 2010-meersoq malillugu nalinginnaasumik piumasaqaateqareermat, sanaartukkat sananeqarlutillu ilusilerneqassasut isumannaallisaaneq, peqqinnissaq, tamanit atorneqarsinnaallutillu tikikkuminartuunissaat, kiisalu eqqiarneqarnissaat aserfallatsaalinissaallu eqqarsaatigalugit naammaginartumik toqqissisimanartunngorlugit.

Meeqqanik suliaqarneq pillugu apeqqummut tunngatillugu siunnersuummi § 3, imm. 1 innersuussutigineqarpoq. Aammattaaq aalajangersagaq akerlianik imatut paasineqarsinnaavoq, suliffeqarfiit meeqqanik suliaqarfiunngitsut inatsimmik paasinninneq malillugu ulluunerani paaqqinnittarfiunngitsut tassungalu taarsiullugu paarsisarnermik aaqqissuussinertut igineqartariaqarlutik, tassani taamaallaat imaluunniit annertunerusumik meeqqanik nakkutilliisoqartarluni.

Sulisut perorsaanermik ilinniarsimasut pineqartut tassaapput inuit perorsaanermik tunngaviusumik  
imaluunniit ingerlaqqiffiusumik ilinniarsimasut. Tunngaviusumik ilinniarnerit ilaatigut tassaasinnaapput meeqqerinermi ikiortit, isumaginninnermi ikiortit, isumaginninnermi peqqissaanermilu ikiortit aamma isumaginninnermi ikiortit. Inuit ingerlaqqiffiusumik ilinniagallit tassaapput perorsaasut, isumaginninnermi perorsaasut, isumassuinermi perorsaasut aamma meeqqerivinni perorsaasut.

Imm. 2-mi.

Ulluunerani paaqqinnittarfiit suliffeqarfiusinnaammata inatsisitigut namminersortutut tunngaveqarlutik ingerlanneqartut, taakkulu paaqqinnittarfimmi ikinnerpaamik meeqqat arfiniliusimappata kommunalbestyrelsip ingerlatsinissaq pillugu isumaqatigiissusiorfigisinnaavai. Kommunalbestyrelsi ingerlatsinissamut isumaqatigiissutip imassaanik aalajangersaassaaq, tamakkulu paaqqinnittarfimmiit paaqqinnittarfimmut allanngorarsinnaapput. Aalajangersakkami paaqqinnittarfiit namminersortut pineqarnatik paaqqinnittarfiit imminut pigisut inatsisitigut ingerlatseqatigiiffittut tunngaveqarlutik pilersinneqartut kisimik pineqarput

*§ 11-mut*

Aalajangersagaq Meeqqanut suli atualinngitsunut perorsaanikkut inerikkiartuutaasumik neqeroortarneq pillugu Inatsisartut inatsisaanni nr. 16, 3. december 2012-imeersumi § 11-mit ilaannakortumik ingerlateqqitaavoq.

Imm. 1-imut

Aalajangersakkami ulluunerani paaqqinnittarfiit ukiutigut agguataarfiunerat malittarisassiorneqarpoq, akornutissaqanngilarli paaqqinnittarfimmik ukiunut agguaaffiusumik pilersitsisoqarlunilu ingerlatsisoqarpat, tassani ukiutigut killeqartitsineq inatsisissatut siunnersuutip atuuffianik qaangiisinnaassalluni.

Ukiunik agguataarinerinermi pineqartoq tassaavoq ineeqqami meeqqat assersuutigalugu 0-iniit 15-inut ukiullit ilaasussaannginnerat. Paaqqinnittarfimmi ukiunut agguataariffiusumi ineeqqat meeraaqqerivittut meeqqerivittullu agguataarneqassapput. Ineeqqat ukiunut agguataarfiusut ukiorineqartullu akimorlugit sammisassanik neqeroortoqassappat tamanna akornutissaqanngilaq.

Ukioqanngitsuniit arfinilinnut ukiullit taaneqarnerat imatut paasineqassaaq, meeraqatigiinnik assersuutigalugu marlunniit sisamanik ukiulinnut imaluunniit sisamanit arfilinnut ukiulinnik pilersitsisoqarsinnaasoq.

Imm. 2-mut

Meeraqatigiinni tamani meeqqat amerlanerpaamik amerlassusissaat aalajangersakkami malittarisassiorneqarpoq.

Imm. 3-mut

Aalajangersakkatigut kommunalbestyrelsip ulluunerani paaqqinnittarfimmik imaluunniit paaqqinnittarfiup imminut pigisup siulersuisuinik suleqateqarluni aalajangersakkamit imm. 2-miittumit immikkut akuersissuteqarsinnaanerata periarfissaqarnera qulakkeerneqarpoq. Nalilersueqqissaarneq tamanna sulisut pisinnaasaannik, immikkut pisariaqartitalinnut pisariaqartitsinerit amerlassusaannik aammalu illuutigineqartup sillimaniarnikkut illersorneqarsinnaaneranik tunngaveqassaaq. Allattorsimaffik taanna tamakkiisuunngilaq, tassami immikkut akuersissuteqarnissaq nalilersuilluareernikkut pisussaavoq. Aammattaaq meeraq inummik tapersersuisussamik tunineqarsimasoq inissaq ataaseq sinnerlugu tunineqartariaqannginnera aalajangersakkami ilaavoq.

*§ 12-imut*

Aalajangersagaq Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisaanni nr. 16, 3. december 2012-meersumi § 13-imit ingerlateqqitaavoq.

Imm. 1-imut

Ulluunerani paaqqinnittarfiup akuerineqarnissaa pillugu apeqqut aalajangersakkatigut malittarisassiorneqarpoq. Aalajangersakkami takuneqarsinnaavoq ulluunerani paaqqinnittarfik atorneqaleraangat siullermeerluni akuersisoqartartoq, taamatullu kommunalbestyrelsip kingusinnerusukkut ulluunerani paaqqinnittarfimmi allannguinerit akuerisassavai, aammattaaq ulluunerani paaqqinnittarfiup illutaanut inissallu amerlassusaannut tunngatillugu allannguinernut tunngatillugu. Kingullertut taaneqartumi inissat tunniunneqartussat amerlassusissaat illutatigut killiliunneqartunut naapertuuttuunissaasa qulakkeernissaat pissutaavoq.

Tassunga peqatigitillugu oqaatigineqassaaq ”peqqissutsimut oqartussat” taaneqarneri Inatsisartut peqqussutaannut atuuttumut tunngatillugu atorunnaartoq, tamatumunngalu pissutaavoq peqqissutsimut oqartussat siornatigut Nakorsaaneqarfittut isigineqartarnikuummata. Nakorsaaneqarfiup Inatsisartut peqqussutaata atuuttup suliarineqarneranut atatillugu oqaatiginikuuaa, taanna sulinermini ulluunerani paaqqinnittarfinnik akuersisartuunngitsoq nakkutilliisaraniluunniit, taamaallaalli nakkutilliilluni angalanermut atatillugu piffissaqartoqaraangat eqqiluisaarnerup pitsaassusiata qulakkeerneqarnissaanik taamaallaat ulluunerani paaqqinnittarfimmik misissuisartussaasoq. Peqqinnissamut oqartussaasut inatsimmiit peerneqarnissaasa siunnersuutigineqarnerat § 10, imm. 1-imut nassuiaatini eqqaaneqartunut attuumassuteqarpoq, tassami sanaartornermut inatsit nalinginnaasumik piumasaqareermat, illut atornissaannut tunngatillugu pissutsit ilutsimikkut atortulersugaanermikkullu peqqissutsimut, eqqiaanermut aserfallatsaaliinermullu tunngasutigut naammaginartuunissaat.

Imm. 2-mut

Akuersissuteqarnermut tunngavigineqartoq suli pigineqarnersoq pillugu ingerlaavartumik kingornagut nakkutilliisarnissamik aalajangersagaq oqariartorfiuvoq. Nakkutilliineq kommunimi ingerlatsiffiulluni immikkoortoq akisussaasoq aqqutigalugu pisartussaassaaq. Nakkutilliisarnermi taamaasilluni ulluunerani paaqqinnittarfiit ataasiakkaat aserfallatsaaliinerit tungaasigut qanoq inissisimanersut misissuiffigineqassaaq, soorlu ulluunerani paaqqinnittarfik illutamigut qaqugumulluunniit piumasaqaatinut sanaartornermut atuilernissamullu akuersissummi aalajangersarneqartunut naapertuunnersoq. Saniatigut oqaatigineqassaaq, peqqinnissakkut eqqiluisaarneq il.il. pillugit paaqqinnittarfiit igaffiini ilitsersuineq ulluinnarni uumasut nakorsaqarfiannit ingerlanneqartarmat.

Imm. 3-mut

Piginnaatitsissummut aalajangersagaq perorsaanikkut piumasarineqartut tunngavigineqartullu aallaavigalugit silami illullu iluani sumiiffinnut illuummut piumasaqaatinik malittarisassiornermut atorneqarsinnaavoq. Tassunga atatillugu annertussutsinut pisatsersuinissamullu piumasaqaateqartoqarsinnaavoq, assersuutigalugu ininut katersuuttarfinnut, qasuersaartarfinnut, immikkut suliaqarfinnut, igaffinnut, perusuersartarfinnut uffartarfinnut, errorsivinnut, sulisut atisaajartarfiinut il.il.

Aalajangersagaq aamma innarluutilinnut atortorissaarutinik pilersitsinermut pisatsersuinermullu malittarisassiornermut atorneqarsinnaavoq. Taamaalilluni aalajangersagaq pissutsinut sanaartornermi inatsimmut ilaasunut tunnganngilaq, takuuk siuliani § 10, imm. 1-imut nassuiaatit, taamatullu sanaartornermi malittarisassat minnerpaaffissanik piumasaqaateqareerput, isumannaallisaanermut peqqinnissamullu tunngasutigut kiisalu tikeriaannaassutsimut tunngasutigut. Aalajangersakkap "aalajangiisinnaavoq"-mik oqaasertalersimaneranut isumannaallisaanermut, peqqinnissamut, pissarsiarineqarsinnaanermut atuinissamullu kiisalu eqqiluisaarnissamut aserfallatsaaliinissamullu tunngatillugu tunngaviulluinnartumik piumasaqaatit pissutaasutut isiginiarneqassapput.

*§ 13-imut*

Aalajangersagaq Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisaanni nr. 16, 3. december 2012-meersumi § 13-imit ingerlateqqitaavoq.

Imm. 1-imut

Aalajangersakkami takuneqarsinnaavoq akuersissutitut uppernarsaat ulluunerani paaqqinnittarfimmi ersittumi inissisimatinneqassasoq, taamaasilluni assersuutigalugu angajoqqaatut oqartussaassusillit imaluunniit pilersuisuiit akuersissutitut uppernarsaammi paasissutissat ilanngunneqartut ilisimasaqarfigilersinnaassammatigik.

Imm. 2-mut

Aalajangersakkami paasissutissat sorliit akuersissummut uppernarsaammi ilaatinneqassanersut takuneqarsinnaavoq.

*§ 14-imut*

Aalajangersagaq Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisaanni nr. 16, 3. december 2012-meersumi § 14-imit ingerlateqqitaavoq.

Imm. 1-imut

Ingerlaavartumik nalilersuisarnissap uppernarsaasarnissallu isumaginissaannut pisussaaffeqarnermut pissutaavoq meeqqap pineqartup ineriartornerata nalunaarsuiffigisarnissaa pillugu siunertaqarnermut taarsiullugu meeqqap qitiutinnissaa siunertaammat aammalu meeqqamut tunngatillugu perorsaanikkut anguniagaqarfiusumik sulinissaq qitiutinneqartussaammat.

Nalilersuisarnerit uppernarsaasarnerillu tamakkiisumik nalilersuinerit tunngavigalugit ingerlanneqartarnissaannut tunngatillugu oqaatigineqassaaq tamakkiisumik nalilersuinerit amerlanertigut inuuniarnikkut, timimikkut atuisinnaanikkut, timip pissusaatigut, oqaatsitigut, misigissutsikkut aamma silarsuarmik ilisimasaqarnikkut kiisalu paasisaqarsinnaassutsikkut meeqqap ineriartortarnera apeqqutaatillugit pisartussaammata.

kognitive, motoriske, sproglige, emotionelle og omverdens bevidste samt perceptuelle områder.

Ineriartornermut nassuiaanerup sorliup atornissaanut tunngatillugu killiliinernik aalajangersagaq imaqanngilaq, tassami nalilersuineq uppernarsaanerlu siunissami ilisimatusarnissanut suliassaqarfiullu iluani ineriartortitsinissamut ammatinneqartussaammata.

Imm. 2-mut

Aalajangersakkami imm. 2 meeqqap pilersuisorpiaannut tunngatillugu, taakkulu amerlanerpaatigut angajoqqaatut oqartussaassuseqarput, malitseqartitsisarnissamut pisussaaffimmik imaqarpoq, soorluttaarlu inunni immikkut ilisimasalinni attuumassutilinni tarnip pissusaanik ilisimasallit, perorsaasut, immikkut ilinniartitsisarnermut siunnersortit perorsaanikkut tarnikkullu siunnersuisarnermut ilaasut, ilinniartitsisut siunnersortit, peqqissaanermik suliallit imaluunniit isumaginnittoqarfiit assigisaallu ilaallutik.

Imm. 3-mut.

Aalajangersakkap imm. 3-ani angajoqqaatut oqartussaassusilinnik aamma/imaluunniit meeqqap pilersuisorpiaanik oqaloqateqarnerit ingerlattarnerannut tunngatillugu ikinnerpaaffiliinerit aalajangersaaffigineqarput. Aalajangersagaq pilersuisorpiaat meeqqap ineriartorneranut ingerlaavartumik nalilersuisarnerat eqqarsaatigalugu tunngavilersugaavoq.

*§ 15-imut*

Aalajangersagaq Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisaat nr. 16, 3. december 2012-meersumi § 15-imit ingerlateqqitaavoq.

Imm. 1-imut

Aalajangersagaq imatut paasisariaqarpoq meeqqat meeraaqqerivinniit imaluunniit ulluunerani paaqqinnittarfinniit meeqqerivinnut imaluunniit meeqqerivinniit atuarfimmut nuukkaangata meeqqat pillugit paasissutissat naleqquttut ingerlateqqinneqartassasut. Taamatuttaaq paaqqinnittarfimmiit allamut nuunneq aqqutigalugu nuuttarnerit pineqarput, soorlu meeqqerivimmiit meeqqerivimmut allamut nuuttarnerit. Paasissutissani attuumassutilinni paasineqassapput uppernarsaatissat suugaluartut, soorlu ineriartornermut allaaserinninnerit siunnersuummi § 14, imm. 1 naapertorlugu piviusunngortinneqarsimasut.

Imm. 2-mut

Aalajangersagaq nutaajuvoq, piginnaatitsinermillu imaqarluni, taassumalu kingorna Naalakkersuisut nalunaarut atorlugu malittarisassiorsinnaapput paasissutissat imm. 1-imi taaneqartut qanoq iliorluni ingerlateqqinneqartassanersut pillugu, tassunga ilanngullugit elektroniskinngorlugu ingerlatitseqqiineq aammalu ingerlatitseqqiineq immersugassat aalajangersimasut atorlugit pisassasoq aammalu ingerlatitseqqiinissamut piffissarititat aalajangersarneqarsinnaallutik.

*§ 16-imut*

Aalajangersagaq taanna nutaajuvoq. Siunnersuut manna aqqutigalugu akisussaanerup massakkut atuisunut katersuuffimmiittup kommunalbestyrelsimut nuunneqarnissaa siunnersuutigineqarpoq.

Imm. 1-imut

Siunnersuummi siunnersuutigineqarpoq ulluunerani paaqqinnittarfimmut kommunimit ingerlanneqartumut aqutsisumik atorfinitsitsisarnermut kommunalbestyrelsi akisussaassasoq.

Imm. 2-mut

Atorfinitsitsiniarnerup ingerlannerani kommunalbestyrelsi ataatsimiititaliamik inassuteqartartussamik pilersitsissaaq, taannalu ulluunerani paaqqinnittarfimmiit pineqartumiit, angajoqqaat siulersuisuinit ingerlatsivimmiillu aallartitanik inuttaqassaaq.

*§ 17-imut*

Aalajangersagaq manna Meeqqanut suli atualinngitsunut perorsaanikkut inerikkiartuutaasunik ulluunerani neqerooruteqartarneq pillugu Inatsisartut inatsisaanni nr. 16, 3. december 2012-imeersumi § 16-imit atuuttumit ingerlateqqitaavoq.

Imm. 1-imut

Aalajangersagaq inatsisartut peqqussutaanni § 18, imm. 1-imut assinguvoq, tassanilu ulluunerani paaqqinnittarfiup aqutsisuata pingaarnertigut suliassai taaneqarput.

Imm. 2-mut

Naak matumani ulluunerani neqeroorutinut ataasiakkaanut nalilersuisarnernullu perorsaanikkut ukiumoortumik pilersaarutit suliarinissaannut akisussaaffik kommunalbestyrelsimit akisussaaffigineqaraluartoq.

Perorsaanermi ukiumoortumik pilersaarut ulluunerani paaqqinnittarfimmik ilisarititsinermik imaqarsinnaavoq, aammalu anguniakkanik, perorsaanermi anguniakkanik, meeqqat pillugit taakkulu pisariaqartitaannik kiisalu perorsaanermi najoqqutassianik allaaserinninnermik imaqarsinnaalluni. Ukiumoortumik pilersaarut paaqqinnittarfimmiittut amerlassusaat procentinngorlugit, paaqqinnittarfiup missingersuutaanik aningaasaqarneranillu, pilersaarutinik nalilersuinermik tunngavilersorlugit allaaserinninnermik aamma imaqarsinnaavoq, tassunga ilanngullugit meeqqat, angajoqqaatut oqartussaassuseqartut imaluunniit pilersuisuiit sulisullu peqataatinneqartarnissaat. Perorsaanermi ukiumoortumik pilersaarut ulluinnarni ingerlattakkanik aaqqissuussinernillu aamma imaqarsinnaavoq aammalu periusaasartut, ukiumi nutaami ingerlatat nutaat, angajoqqaanik suleqateqarneq ingerlataqartitsinerlu, sulisunik suleqateqarneq ingerlataqartitsinerlu aammalu assersuutigalugu ukiumut aggersumut tunngatillugu suliniuteqarfissat immikkut ittut nassuiarneqarsinnaallutik.

Imm. 3-mut

Aalajangersagaq imm. 2-mi oqaaseqatigiinnut kingullernut tunngavoq, tassanilu takuneqarsinnaavoq ulluunerani paaqqinnittarfimmi aqutsisoq ulluunerani paaqqinnittarfimmut missingersuutinik aamma suliaqartartussaasoq. Missingersuutit najoqqutassat kommunalbestyrelsimit tunniunneqartut malillugit suliarineqassapput. Paaqqinnittarfinni imminut pigisuni paaqqinnittarfinni siulersuisunut tunngatillugu missingersersuutit suliarisarnerannut najoqqutassanik nalinginnaasumik aalajangersaasoqartarpoq, tamannalu aamma ulluunerani paaqqinnittarfinnut imminut pigisunut tunngatillugu atuuppoq. Tamannali paaqqinnittarfinnut imminut pigisunut ingerlatsineq pillugu kommunalbestyrelsip isumaqatigiissusiorfigisimasaanut tunngatillugu atuutinngilaq, tassa taamatut pisoqarnerani najoqqutassat kommunalbestyrelsimit aalajangersarneqartarmata.

*§ 18-imut*

Aalajangersagaq taanna Meeqqanut suli atualinngitsunut perorsaanikkut inerikkiartuutaasumik ulluunerani neqeroorutit pillugit Inatsisartut inatsisissaanni nr. 16, 3. december 2012-meersumi atuuttumi § 17-imit ilaannakortumik ingerlateqqitaavoq.

Imm. 1-imut

Aalajangersagaq akisussaaffigineqartumik immikkuullarinnerusumik nassuiaaffiuvoq, tassalu ulluunerani paaqqinnittarfiup pisortaa meeqqat allatsissimasut angajoqqaatullu oqartussaassusillit imaluunniit pilersuisorpiaat aqqutigalugit ulluunerani paaqqinnittarfimmik atuisut nalunaarsortarnissaannik qulakkeerinnittassasoq. Tassunga peqatigitillugu takkuttarnermik allattuivik suliarineqassaaq, tassani meeqqat kikkut takkussimanersut ullut tamaasa takuneqarsinnaasassallutik. Meeqqanut mappi digitalikkut aamma/imaluunniit timitalerlugut ingerlanneqarsinnaavoq. Meeqqat mappiat massakkut Naalakkersuisut kommunillu akornanni misiligutitut aaqqissuussinermut taamaallaat ilaavoq.

Imm. 2-mut

Takkuttarnermik allattuivimmik kommunalbestyrelsimut nassiussisarnissaq pillugu aalajangersagaq kommunalbestyrelsip nakkutilliinermi oqartussaasuuneranut tunngavoq, taamaaliornikkullu ulluunerani paaqqinnittarfinnik atuinerit kommunalbestyrelsip aamma nalilersorsinnaavai.

*§ 19-imut*

Aalajangersagaq taanna Meeqqanut suli atualinngitsunut perorsaanikkut inerikkiartuutaasumik ulluunerani neqeroorutit pillugit Inatsisartut inatsisaanni nr. 16, 3. december 2012-meersumi atuuttumi § 18-imit ingerlateqqitaavoq.

Imm. 1-imut

Kommunalbestyrelsi immikkorluinnaq pisoqarsimatillugu ulluunerani paaqqinnittarfiup pisortaanut allaffissornikkut suliassanik suliaqanngitsoortitsisinnaavoq.

Aalajangersakkap atornissaanut piumasaqaataavoq siunnersuummi suliassat malittarisassiorneqartut naammaginartumik suliarineqarnerannik atorfinitsitsisarnermi oqartussaasup qaqugukkulluunniit takutitsisinnaanissaa.

Aalajangersakkami oqaaseqatigiit aappaannut tunngatillugu siunnersuutigineqarpoq atorfinitsitsisarnermi oqartussaasoq perorsaanikkut ilinniagaqarsimanissamut piumasaqaammiit immikkut akuersissuteqarsimatillugu ulluunerani paaqqinnittarfiup pisortaa allaffissornikkut suliassanik suliaqannginnissaa atorfinitsitsisarnermi oqartussaasup isumagisassagaa.takuuk § 20, imm. 1.

Imm. 2-mut

Aalajangersagaq taanna nutaajuvoq, tassanilu ulluunerani paaqqinnittarfiup pisortaata sulisut amerlassusissaannut ilaanissaa malittarisassiorneqarpoq, matumani taanna allaffissornikkut suliassanik isumaginninnissamut pisussaaffeeruppat. Taamaaliornikkut sulisussarsiortarnerup akuleruffiunerunissaa periarfissaqalissaaq, tamannalu aqqutigalugu sulisut perorsaanermik suliallit peqatigiillutik natermi allaffissornermilu suliassanik isumaginnissinnaassammata.

*§ 20-mut*

Aalajangersagaq taanna Meeqqanut suli atualinngitsunut perorsaanikkut inerikkiartuutaasunik ulluunerani neqerooruteqartarneq pillugu Inatsisartut inatsisaanni nr. 16, 3. december 2012-imeersumi atuuttumi § 19-imit ingerlateqqitaavoq.

Imm. 1-imut

Aalajangersakkami immikkoortut siulliat peqqussummi atuuttumi § 17, imm. 1-imi oqaaseqatigiit siulliannik ingerlatitseqqiineruvoq.

Aalajangersagaq tassaavoq ulluunerani paaqqinnittarfiup ulluinnarni pisortaannik atorfinitsitsinermut tunngatillugu pingaarnertut malittarisassaq, tassaallunilu ulluunerani paaqqinnittarfimmi pisortap ilinniagaqarnermik aalajangersimasumik tunuliaquteqarnissaanik pitsaassutsikkut piumasaqaat. Aalajangersakkap ilinniagaqarnissamik piumasaqaataa suliamut atatillugu kattuffinnut aalajangersimasunut ilaasortaanissamik ilaneqarsinnaanngilaq, tassami ingerlatsinermut inatsisit naligiissutsimik tunngaviisa, inatsisinik atuutsitsineq atuuttoq naapertorlugu, kattuffinnut attuumassuteqarneq pissutigalugu assigiinngisitsinissaq inerteqqutigaat.

Aalajangersakkami oqaaseqatigiit aappaanni immikkut akuersisinnaanermik malittarisassap ilanngunneqarnissaa siunnersuutigineqarpoq, tamassumalu kinguneranik qinnuteqartumik allamik ilinniagaqarnermik naleqquttumik tunuliaqutaqartumik atorfinitsitsinissamik immikkorluinnaq pisoqartillugu atorfinitsitsisarnermi oqartussaasut aalajangiisinnaasut. Tamanna pisortatut atorfimmut naleqqiullugu isumaqarpoq, inuit allat naapertuuttunik ilinniagallit atorfinitsinneqarsinnaasut, pisortamik perorsaanikkut ilinniagalimmik atorfinitsitsinissaq ajornartoq paasinarsigaangat.

Ilinniakkat inuussutissarsiummilluunniit misilittakkat suut atorfinitsitsinissamut tunngaviusinnaanerannik inaarutaasumik aalajangiinissaq, qinnuteqaateqartitsinermut atatillugu atorfinitsitsisussamiippoq. Ilinniakkat naapertuuttut allat assersuutigalugu tassaasinnaapput ilinniartitsisoq, børneforsorgs-, fritids-, børnehave- imaluunniit høretalepædagog. Tamatuma saniatigut assistentitut ilinniakkat assigiinngitsut pineqarsinnaapput, soorlu omsorgsassistentitut aamma socialassistentitut.

Tamatuma saniatigut ilinniakkat ilinniakkanut taaneqartunut sanilliunneqarsinnaasut naapertuuttuusinnaapput. Inuutissarsiummik misilittagaqarnissamut tunngatillugu pineqarsinnaapput inuit ukiuni arlalinni meeqqanik suli atualinngitsunik suliaqarsimasut, soorlu socialmedhjælperitut barnehjælperitulluunniit, pisariaqarpat ilinniarnernik ingerlaqqiffiusunik attuumassutilimmik ilallugu.

Imm. 2-mut

Aalajangersakkami oqaaseqatigiit siulliat Inatsisartut peqqussutaanni atuuttumi § 17, imm. 1, oqaaseqatigiit appaannik ingerlatitseqqiineruvoq, tassa ulluunerani paaqqinnittarfiup pisortaa inini sulisut amerlassusissaattut akuerisaasunut ilanngullugu naatsorsuunneqassanngitsoq. Aalajangersagaq ulluunerani paaqqinnittarfiup pisortaata meeqqerivinni allaffissornermi arlalinnik suliassaqarnerannik isiginninniarnermik pissuteqarpoq, taamaammallu pisortat perorsaanermi sulisunut ilanngunneqartariaqaratik.

Imm. 3-mut

Kommunini ulluunerani paaqqinnittarfinni ulluunerani paaqqinnittarfiup pisortassaa kommunalbestyrelsimit atorfinitsinneqartassasoq aalajangersakkami malittarisassiorneqarpoq. Tamanna ataatsimiititaliamit inassuteqartartumit kommunalbestyrelsimit pilersinneqartumit inassuteqareernerup kingorna pisassaaq, takuuk § 16, imm. 2.

*§ 21-mut*

Aalajangersagaq taanna Meeqqanut suli atualinngitsunut perorsaanikkut inerikkiartuutaasumik ulluunerani neqeroorutit pillugit Inatsisartut inatsisissaanni nr. 16, 3. december 2012-meersumi atuuttumi § 20-mit ingerlateqqitaavoq.

Imm. 1-imut

Ulluunerani paaqqinnittarfinni sulisut amerlassusissaannik akuersisarneq pillugu aalajangersakkami minnerpaamik piumasaqaat pissuteqarpoq ulluunerani paaqqinnittarfinni perorsaanermik anguniagaqarluni sulinermi § 10, imm. 1 malillugu ilaatigut ulluunerani paaqqinnittarfinni sulisut perorsaanermik ilinniagaqarsimasut aallaavigalugit nassuiarneqartumi qaffasissumik pitsaassuseqarnissap qulakkeerneqarnissaanik politikikkut annertuumik kissaateqartoqarnera.

Imm. 2-mut

Kommunalbestyrelsi ulluunerani paaqqinnittarfik suleqatigalugu nalilersuilluareernikkut sulisut amerlassusissaanniit tassannga immikkut akuersissuteqarsinnaavoq. Nalilersuilluartarneq assersuutigalugu sulisut perorsaanikkut pisinnaasaannik, meeqqat amerlassusaannik aamma illersorneqarsinnaasumik sillimaniarnikkut illuutitigullu atugarisanik tunngaveqarpoq.

Imm. 3-mut

Sulisut ulluunerani paaqqinnittarfiit ammaneranni sulisussat pillugit minnerpaamik piumasaqaatit aalajangersakkami takutinneqarput, tassa piffissani meeqqanik paaqqinnittarfimmiittoqarnerani. Ulluunerani paaqqinnittarfimmi pitsaassutsip isiginiarneqarnissaa aalajangersakkamut pissutaavoq.

Imm. 4-mut

Kommunalbestyrelsi imm. 4 naapertorlugu immikkut pisoqarsimatilugu nalilersuisinnaavoq paaqqinnittarfimmi eqqiluisaarnikkut pissutsit qulakkeerniarlugit igaffimmi eqqiluisaarnermilu sulisussat qassit pisariaqartinneqassanersut.

Imm. 5-imut

Aalajangersakkami takuneqarsinnaavoq ulluunerani paaqqinnittarfinni ataasiakkaani sulisut amerlassusissaannik akuersisarnermik apeqqut kommunalbestyrelsit pisinnaatitaaffiisa ataanittoq, tamannalu imm. 1-4-mi minnerpaamik piumasaqaatinut sanilliunneqassaaq.

Pisortamik atorfinitsitsinerup saniatigut sulisunik atorfinitsitsinermi kommunalbestyrelsip najoqqutassanik suliaqartarnera paasineqassaaq suleriaatsinik piumasaqaatinillu sulisunik atorfinitsitsinermi ilanngunneqarsinnaasunik aalajangersaaneq. Tassunga atatillugu oqaatigineqassaaq sulisut pineqartut kommunalbestyrelsimit atorfinitsinneqassasut, taannnalu kommunimi ulluunerani paaqqinnittarfimmi atorfinitsitsisarneq pillugu najoqqutassiussaaq, tamannalu atorfininnermut atatillugu suliassanut aalajangersimasunut attuumassuteqarpoq, tassunga ilanngullugit atorfinitsitsiniarnermi oqaloqateqartarnerit pisortamit nalinginnaasumik ingerlanneqartartut.

Tamatuma saniatigut sulisut amerlassusissaannut najoqqutassanik suliaqartarnermut tunngatillugu pisut malillugit sulisussanut attorneqartunut isumaqatigiissutit atuuttut kommunalbestyrelsip ilannguttussaassavai.

Tamatuma saniatigut kommunalbestyrelsi pisussaaffilerneqarpoq imm. 2-mi, takuuk aalajangersakkami oqaaseqatigiit aappaat, minnerpaaffissaliussat piviusunngortinneqarsinnaannginnerisa kingunissaat pillugit isummernissamut. Tamatumunnga atatillugu aalajangerneqarsinnaavoq, ulluunerani paaqqinnittarfiup pisortaa piareersimanissamut pilersaarummut ilaassappat piareersimasoqartassasoq. Tassuuna takuneqarsinnaavoq minnerpaaffissatut piumasaqaatit taamaallaat utaqqiisaasumik sanioqqukkallarneqarsinnaasut, taamaammallu tamanna taamaallaat piffissami sivikinnerusumi pisinnaasoq, aammalu annertussusissaa ersarissumik nalilertariaqartoq.

*§ 22-mut*

Aalajangersagaq taanna Meeqqanut suli atualinngitsunut perorsaanikkut inerikkiartuutaasumik ulluunerani neqeroorutit pillugit Inatsisartut inatsisissaanni nr. 16, 3. december 2012-meersumi atuuttumi § 21-mit ingerlateqqitaavoq, taannalu meeqqanut aamma ulluunerani paaqqinnittarfiup ulluinnarni ingerlanneqarneranut tunngatillugu toqqaannartumik suliaqarnerni angajoqqaat, pilersuisorpiaat allallu peqataatittarnissaannut kissaateqarnermut attuumassuteqarpoq.

Perorsaasarnikkut sulisut akornanni suleqatigiinneq, taakkunani ulluunerani paarsisartoq angajoqqaatullu oqartussaassuseqartut kiisalu pilersuisorpiaat peqataatinnerisigut, siuarsaaffiginiarlugu atuisut katersuuttarfiat angajoqqaat siulersuisuinut allanngortinneqarsimavoq. Taamatut siunnersuuteqarnermut pissutaasoq tassaavoq meeqqap ulluinnarni atugarisaani angoqqaatut oqartussaassusillit pilersuisorpiaallu peqataasarnerisa pitsanngorsaaffigineqarnissaannik tunngaviusumik kissaateqarneq pissutaavoq, matumani allaffissornikkut suliassat taakku suliarisarnissaannut atuisut katersuuttarfiannik angajoqqaallu siulersuisuinik pilersitsinngikkaluarluni.

Imm. 1-imut

Kikkut angajoqqaat siulersuisuini ississanersut aalajangersakkami taaneqarpoq, soorluttaarlu taaguut "pilersuisorpiaat" amerlanertigut meeqqat angajoqqaavisut paasineqartartussaalluni. Taaguutip taassuma atorneqarneranut pissutaavoq inunnik meeqqamut attuumassuteqartunik taamaalillunilu meeqqerivimmik pineqartumik meeqqap qaniginerpaasaanik isiginninniarneq. Angajoqqaatut oqartussaassuseqartoq assersuutigalugu ilinniagaqarluni aallarsimappat meerarlu piffissami pineqartumi ilaquttamini najugaqarsimappat kingullertut taaneqartoq pilersuisuuinnermigut atuisut katersuuffianni peqataasinnaassaaq. Piumasaqaataanngilarli pilersuisorpiaat tamarmik imaluunniit sulisut tamarmik peqataassasut, tassa pingaartumik pilersuisorpiaat meeqqat ulluinnarni inuuneranni najuuttut ulluunerani paaqqinnittarfiup ingerlanneqarneranik paasisaqarnissamut sunniuteqarnissamullu periarfissaqarnissaattut aalajangersagaq isigineqassammat. Taamaaliornikkut inuit taakku soqutigisatik pisariaqartitatillu malillugit meeqqat ulluunerani paaqqinnittarfimmiinneranni peqataanissamut sunniuteqarnissamullu periarfissaqassapput.

Imm. 2-mut

Angajoqqaat siulersuisui ukiumut ikinnerpaamik pingasoriarluni ataatsimiigiaqqunneqartassapput.

Imm. 3-mut

Aalajangersakkami angajoqqaat siulersuisuisa atuuffii suliassanut periusissianut suliassarpianullu tunngasunut agguataarsinnaaneri nassuiarneqarpoq. Periusissiani qaffasissutsimut tunngatillugu atuisut katersuuttarfiat ukiumoortumik perorsaanikkut pilersaarutit suliarisarnerannut peqataassaaq, tamakkulu malinneqarnersut pillugit nakkutiginnittassalluni. Ulluunerani paaqqinnittarfiup ilusilersorneqarnera meeqqallu ulluinnarni inuunerat pillugu suliassavinnut tunngatillugu taakku tassaasinnaapput assersuutigalugu pinnguartarfiup allanngortinneratigut ulluunerani paaqqinnittarfimmi avatangiisit pitsanngortinnissaat pillugit suliniutit, aammalu tassaasinnaallutik takusassarsiortarnermik, ullaakkorsiortarnermik allanillu nerisaqartarnermik neqerooruteqarnermik, kigutileritittarnermik, inuuissiortitsisarnermik, inuttut peqatigiittarnermik, kulturi pillugu, takkuttarnermik il.il. aalajangiinerit.

Imm. 4. Angajoqqaat siulersuisui ataatsimiinnerit tamaasa imaqarniliamik suliaqartassapput, taannalu ataatsimiinnerup kingorna kommunalbestyrelsimut imaluunniit paaqqinnittarfiup imminut pigisup siulersuisuinut tunniunneqassaaq.

*§ 23-mut*

Aalajangersagaq taanna Meeqqanut suli atualinngitsunut perorsaanikkut inerikkiartuutaasumik ulluunerani neqeroorutit pillugit Inatsisartut inatsisissaanni nr. 16, 3. december 2012-meersumi atuuttumi § 22-mit ingerlateqqitaavoq, taannalu paaqqinnittarfinni imminut pigisuni siulersiusunik aqunneqartuni aaqqissuussaanermut nalinginnaasumik naapertuuppoq, soorluttaarlu paaqqinnittarfiit imminut pigisut sammisassat suliarisartagaasa suussusaat apeqqutaatinnagit namminersorluni ingerlatsinissamut tunngavigineqartoq aqqutigalugu ilisarnaateqartut.

Taaguummut ”imminut pigisoq” tunngatillugu pingaaruteqartoq tassaavoq allat isumalluutiginagit paaqqinnittarfiit nammineq aningaasaatit atorlugit ingerlanneqarnissaat, taakkulu pingaarnermik tassaasinnaapput pilersitsisut, kattuffiit, paaqqinnittarfiit allat, pisortat il.il.

Imm. 1-imut

Nammineq pigisutut aaqqissuussinermi ulluinnarni aqutsisumik atorfinitsitsinermut tunngatillugu pissutsit nalinginnaasut atuuttut aalajangersakkami takuteqqinneqarput, tassani ulluinnarni aqutsisoq siulersuisunit atorfinitsinneqartarluni.

Tassunga peqatigitillugu aalajangersakkami takuneqarsinnaavoq siulersuisut paaqqinnittarfimmi qullersatut oqartussaasut qullersarigaat, taamaammallu paaqqinnittarfinnik ingerlatsinermi qulliunerusumik akisussaasuusut, tassunga ilanngullugit assersuutigalugu ingerlatsinermik isumaqatigiissutaasinnaasut eqqortinneqarnissaat.

Imm. 2-mut

Tamatuma saniatigut takuneqarsinnaavoq paaqqinnittarfimmi sulisussanik allanik atorfinitsitsisarnermut najoqqutassanik siulersuisut aalajangersaasartussaasut, taakkulu amerlanertigut paaqqinnittarfinni imminut pigisuni ulluinnarni aqutsisunit atorfinitsinneqartarput, matumanilu paaqqinnittarfimmi assigiimmik aaqqissuussaanikkut iluseqarnissap aamma paaqqinnittarfiup imminut pigisup aaqqissuussaanerata qulakkeernissaa siunertaapput, soorlu atorfinitsitsisarnernut tunngasut paaqqinnittarfiup nammineerluni ileqqoreqqusaani takuneqarsinnaasariaqartut.

*§ 24-mut*

Aalajangersagaq manna Meeqqanut suli atualinngitsunut perorsaanikkut inerikkiartuutaasumik ulluunerani neqeroorutit pillugit Inatsisartut inatsisissaanni nr. 16, 3. december 2012-meersumi atuuttumi § 23-mit ingerlateqqitaavoq, tassanilu ulluunerani paarsisarnerit assigiinngitsut nassuiaaffiginerat pineqarpoq.

Imm. 1-imut

Aalajangersagaq ulluunerani paaqqinnittarfimmut akerliusumik taaguutip ulluunerani paarsisartup nassuiaaffigineranik imaqarpoq.

Namminersorluni angerlarsimaffimmi paarsivimmik pilersitsisinnaanermik aalajangersagaq periarfissiivoq, kisiannili piumasaqaatigineqarluni paarsinissamik neqeroorut aamma taamatut pisoqarnerani perorsarneqarnermi ineriartuutaassasoq. Taamaasilluni uani paasineqartussaq tassaavoq paarsisarnermut neqerooruteqarnermut atatilugu sammisassanik meeqqat ineriartornikkut killiffianut sammititanik suliaqartoqartassasoq.

Angerlarsimaffimmi paarsisup perorsaanermik ilinniagaqarsimanissaanik piumasaqaammik aalajangersagaq imaqanngilaq.

Soorlu aalajangersakkap oqaasertaani takuneqarsinnaasoq angerlarsimaffimmi paarsineq nammineq angerlarsimaffigisami ingerlanneqarsinnaavoq, kisiannili tassunga peqatigitillugu inini allani paarsisoqarsinnaanera periarfissinneqarpoq, tassunga ilanngullugit assersuutigalugu atuarfimmi illumiluunniit illuni kommunalbestyrelsimit imaluunniit nunaqarfimmi aqutsisunit atukkiunneqartuni innuttaasut katersuuffigisinnaasaanni.

Aammattaaq angerlarsimaffimmi paarsisut arlallit meeqqanut ataatsimoorullugu atugaqarsinnaanerannik aalajangersakkami periarfissiisoqarpoq, taakkulu tassaasinnaapput illut sullissiviit imaluunniit katersortarfiit. Ulluunerani paaqqinnittarfinnut tunngatillugu pingaaruteqarluni assigiinngissutaasoq tassaavoq angerlarsimaffimmi paarsineq angerlarsimaffimmi imaluunniit katersortarfimmi meeqqat pisariaqartitaat malillugit pisatsersugaanngitsuni pisinnaammat.

Imm. 2-mut

Kommunit angerlarsimaffinni paarsisarfii aalajangersakkami pineqarput, taakkununngalu kommunit atorfinitsitsisarneranni pissutsit ilisarnaataapput soorluttaarlu taamatut angerlarsimaffimmi paarsineq, apeqqutaatinnagu nammineq angerlarsimaffigisami paarsisoqarnersoq, tamakkiisumik kommunalbestyrelsimit pilersinneqarsimassaaq ingerlateqqinneqarsimassanilu.

Imm. 3-mut

Ulluunerani angerlarsimaffigisami paarsineq aalajangersakkami nassuiarneqarpoq, tamannalu imatut paasineqassaaq angerlarsimaffimmi paarsineq kommunalbestyrelsi avaqqullugu pilersinneqartoq, aammalu ulluunerani paarsisoq kommunimit atorfinitsinneqanngitsoq, taamaalilluni angerlarsimaffimmi paarsisoq assersuutigalugu pilersuisorpianiit aningaasarsiaqartinneqarluni. Namminersorluni ulluunerani paarsisoq tassunga peqatigitillugu angerlarsimaffimmi paarsivimmik pilersitsinissaq meeqqanillu paarsaqalernissaq nammineq isumagissavaa.

Tassunga peqatigitillugu oqaatigineqassaaq namminersorluni ulluunerani paasinermi nammineq paarsineq ilaanngimmat, assersuutigalugu akilerneqarani ilaquttap meeraanik paarsineq. Namminersorluni ulluunerani paarsisarnerup namminerlu paarsisarnerup assigiinngissutaat malunnarneq tassaavoq akilerneqarnermik apeqqut kiisalu paarsinerup sivisussusia akulikissusialu. Taamaattumik meeqqamik unnummi ataatsimi akilerneqarluni paarsineq paarsinerup akulikitsumik pineq ajornerata kinguneranik namminersorluni ulluunerani paarsinertut isigineqarneranik kinguneqassanngilaq.

Aalajangersakkap oqaaseqatigiivini kingullerni namminersorluni ulluunerani paarsisarneq kommunini ulluunerani paarsisarnermi malittarisassat assingusut malillugit pisassassasoq innersuussutigineqarpoq, ilaatigut akuersisarnermut tunngatillugu, takuuk siunnersuummi § 25.

*§ 25-mut*

Aalajangersagaq manna Meeqqanut suli atualinngitsunut perorsaanikkut inerikkiartuutaasumik neqeroortarneq pillugu Inatsisartut inatsisaanni nr. 16, 3. december 2012-imeersumi § 24-mit ingerlateqqitaavoq ulluuneranilu paarsisartut ataasiakkaat ulluuneranilu angerlarsimafimmi paarsisarfiup akuerisarnerannut tunngalluni.

Imm. 1-imut

Aalajangersakkami ulluunerani paarsisartut ulluuneranilu angerlarsimaffimmi paarsisarfiit pineqartut qinnuteqaatip akuerineqarsimanera tunngavigalugu kommunalbestyrelsimit akuerineqarsimatinnagit meeqqanik ulluunerani paarsisarfimmi tiguneqarsinnaannginnerat aalajangersarneqarpoq. Tassunga atatillugu oqaatigineqassaaq akuersissuteqartarnermut apeqqummut tunngatilugu kommunalbestyrelsip aalajangiinera Isumaginninnermut Naammaagittaalliuuteqartarfimut suliassanngortissinnaammat, takuuk siunnersuummi § 43.

Imm. 2-mut

Aalajangersakkami ulluunerani paarsisartumut pisinnaasanut piumasaqaatinik tigussaasunik arlalinnik aalajangersaasoqarpoq, tamakkulu perorsaanikkut inerikkiartuutaasumik sammisassanik neqeroortarnissamut meeqqat pisariaqartitaat periarfissaallu piareersimaffiginiarlugit tunngavissaapput.

Ulluunerani paarsisartup meeqqamik paarsaqarnissaanut atatillugu peqqissuulluni ulluunerani paarsisartutut akisussaassuseqarluni sulisinnaanissaa naatsorsuutaavoq, tassanilu ulluunerani paarsisartup meeqqanut isumassuisarnissaminut inuttut nukissanik pisariaqartinneqartunik peqarnissaa pisariaqartinneqarpoq. Aammattaaq ulluunerani paarsinissaq siunertaralugu qanoq ukioqarnissamut piumasaqaatinik ilanngussisoqanngilaq, kisiannili ulluunerani paarsisartuunermut atatillugu ajornartorsiutaasinnaasut pinngitsoornissaat siunertaralugu ulluunerani paarsisartup inuttut inerisimasuuneranik misilittagaqarneranillu nalilersuinermi kommunalbestyrelsip akuersissuteqarsinnaatitaanerata ataaniilluni. Tassunga ilanngunneqassaaq ulluunerani paarsisartoq paarsisinnaanermut timikkut tarnikkullu pillorissuunersoq, tamannalu aamma ulluunerani paarsisartup peqqissutsimut uppernarsaammik saqqummiussineratigut peqqissutsimut tunngasunik uppernarsaanissaanut tunngaviuvoq.

Ulluunerani paarsisartup inoqutigiivini ilaasortanut piumasaqaatini assingusuni tunngavilersuutaasoq tassaavoq inuit tamakku meeqqap ulluunerani angerlarsimaffimmi najugaqarneranut atatillugu meeqqamik akuttunngitsumik attaveqartarnissamut periarfissaqartarnissaat.

Imm. 3-mut

Aalajangersagaq Inatsisartut inatsisaanni atuuttumi § 24, imm. 3-mit ingerlateqqitaavoq, meeqqanullu pinerluuteqarsimannginnermut uppernarsaat pillugu inatsit assigalugu piffissami meeqqat allanut paaritinneqarneranni meeqqat illersorneqarnissaat siunertaalluni.

Meeqqanik pinerliisimannginnermut uppernarsaatinik piumasaqaateqartussaatitaaneq pillugu Inatsisartut inatsisaat atuuttoq inunnut meeqqanik toqqaannartumik suliaqartuinuinnaq atuutsinneqarpoq, taamaammallu meeqqanik pinerliisimannginnermut uppernarsaat ulluunerani paarsisartup inoqutigiivini pingaarnertigut pissarsiarineqarsinnaassanani.

Meeqqanik pinerliisimannginnermut uppernarsaat aamma taamaallaat kinguaassiutuitigut pinerluuteqarnerit ilaannut tunngatillugu paasissutissanik imaqarpoq, akerlianilli meeqqanut pinerliisimannginnermut uppernarsaammi inunnut ulorianartumik pinerluuteqarsimanermik, tassunga ilanngullugu meeqqanut tunngatillugu, paasissutissanik imaqanngilaq. Taamaammat oqartussaq atorfinititsisoq imaluunniit akuersissuteqartoq pinerliisimannginnermut uppernarsaammik piumasaqarsinnaavoq.

Taamaammat meeqqamik pinerliisimannginnermut uppernarsaatinut inatsit aalajangersakkamik taassuminnga ilaneqarpoq, tamatumalu kingorna oqartussaq atorfinitsitsisoq akuersisartorlunniit ulluunerani paarsisartup inatsisinik unioqqutitsinerit ilaannut aalajangersakkami taaneqartunut ukiut kingulliit 5-t imaluunniit 10-t iluanni unioqqutitsisimannginnera qulakkeerniarlugu pisussaaffilerneqarput, takuuk siunnersuummi § 25, imm. 3 nr. 1-2.

Aalajangersakkap nr. 3-ani ulluunerani angerlarsimaffimmi paarsisarfimmi nappaatinik tunillaassortunik nassaassaqartussaanngitsoq aamma takuneqarsinnaavoq, tassanilu meeqqat assersuutigalugu nappaatinik tunillaassortunik pisariaqanngitsumik siammarterisinnaanerannut illersornissaat siunertarineqarpoq. Matumani nappaatit imaannaanngitsut pineqarput, soorlu nuannerit, nualluussuit il.il.

Imm. 4-mut

Tassani assersuutigalugu ulluunerani paarsisartup inoqutigiivinut tunngatillugu paasissutissanik naleqquttunik pissarsisoqarnissaa pillugu inatsisitigut taamaalilluni piumasaqaateqartoqanngilaq, tassalu ulluunerani paarsisarneq tamat ornittagaanni pisimappat inoqutigiit meeqqanik attaveqarniarnaviannginnerannik tunngavilersorneqarpoq.

Imm. 5-imut

Aalajangersagaq kommunalbestyrelsip § 12, imm. 2 malillugu nakkutilliisussaatitaaneranut atatillugu isigineqasaaq, tamatumalu kingorna illutatigut pissutsit ulluunerani paarsisartup naapitassai kommunalbestyrelsip nakkutigissavai nalilersuiffigalugillu.

Taamaalilluni meeqqanut tunngatillugu ulluunerani paarsisarfimmi illutatigut atugassarititat naammaginartuunerisa qulakkeerneqarnissaannik kommunalbestyrelsi akisussaaffeqarpoq.

Aalajangersakkap kinguneranik meeqqat amerlassusaannut tunngatillugu illup initussusianik, putsumik nipimillu ajoqutaasinnaasunik, eqqiluisaarnermik, silami ingerlataqarnissamut periarfissanik kommunalbestyrelsi nalilersuissaaq, tassunga ilanngullugit atortunut ulorianartunut uumasunullu angalaannartunut tunngatillugu isumannaallisaaneq, kiassarnermi pissutsit, meeqqat qasuersaarnissamut periarfissaat aammalu paarsivimmi meeqqat qanoq amerlatigisut ullormut najuuttarnersut.

Kommunalbestyrelsi taannaavoq § 25 naapertorlugu akuersinermut atatillugu aammalu § 12, imm. 2 naapertorlugu nakkutilliinermut atatillugu nalilersuisartussaq, soorluttaarlu nalilersuisarneq ataatsimiititaliamut imaluunniit ingerlatsivittut immikkoortumut attuumassutilimmut tunniunneqarsinnaasoq, tamannalu peqatigitillugu akisussaaffimmik allanngortitsinngilaq.

Imm. 6-imut

Akuersissuteqartarnermut piumasaqaatit siulianiittut ulluunerani paarsisartunit ulluuneranilu angerlarsimaffimmi paarsisartunit malinneqarsinnaajunnaarsimappata meeqqap ajunnginnerpaamik pineqarnissaa, peqqissuunissaa isumannaatsumillu pineqarnissaa qulakkeerniarlugit kommunalbestyrelsi ingerlaannaq akuersissummik atorunnaarsitsisinnaavoq.

*§ 26-mut*

Aalajangersagaq manna Meeqqanut suli atualinngitsunut perorsaanikkut inerikkiartuutaasumik neqeroortarneq pillugu Inatsisartut inatsisaanni nr. 16, 3. december 2012-imeersumi § 25-mit ingerlateqqitaavoq, ulluuneranilu angerlarsimaffimmi paarsisarfinni meeqqat amerlassusissaannut malittarisassiorfiulluni.

Imm. 1-imut

Aalajangersakkami oqaaseqatigiit siullianni takuneqarsinnaavoq § 24 malillugu akuersinermut atatillugu amerlanerpaamik meeqqat sisamat ulluunerani paarsisarfimmi paarineqarnissaannik kommunalbestyrelsi akuersisinnaasoq. Aalajangersakkami oqaaseqatigiit aappaat isumaqarpoq ulluunerani paarsisartoq nammineq angerlarsimaffimmi paarsiffiusumiittunik arfinillit ataallugit ukiulinnik pingasunik meeraqarpat, meeqqat allat marluk angerlarsimaffimmi paarineqarnissaat akuersissutigineqarsinnaasoq.

Imm. 2-mut

Aalajangersakkami imm. 1-imut immikkut akuersissutitut utaqqiisaasumik amerlanernik paarisaqarsinnaanermik apeqqut killilersorneqarpoq, soorluttaarlu paarsat qanoq qaangiisimatiginerannut paarsinerullu sivisussusaanut tunngatillugu Namminersorlutik Oqartussat illuatungerisallu isumaqatiginninniarsinnaatitaasut akornanni isumaqatigiissutaasigut sivisussusissap killilikkap sivisussusissaa isumaqatigiissutigineqassaaq.

*§ 27-mut*

Aalajangersagaq manna Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisissaattut siunnersuut nr. 16, 3. december 2012-imeersumit atuuttumit § 21-mit ilaannakortumik ingerlateqqitaavoq.

Perorsaasarnikkut sulisut akornanni suleqatigiinneq, taakkunani ulluunerani paarsisartoq angajoqqaatullu oqartussaassuseqartut kiisalu pilersuisorpiaat peqataatinnerisigut, siuarsaaffiginiarlugu atuisut katersuuttarfiat angajoqqaat siulersuisuinut allanngortinneqarsimavoq. Atuisunut katersuuffimmik angajoqqaallu siulersuisuinik allaffissornikkut suliassanik taakkuninnga suliaqartussanik pilersitsinngikkaluarluni angajoqqaatut oqartussaassusillit pilersuisorpiaallu meeqqap ulluinnarni atugaanut peqataasarnerisa pitsanngorsaaffiginissaannut tunngaviusumik kissaateqarneq taamatut siunnersuuteqarnermut pissutaavoq.

Imm. 1-imut

Kikkut angajoqqaat siulersuisuini ississanersut aalajangersakkami taaneqarpoq, soorluttaarlu taaguut "pilersuisorpiaat" amerlanertigut meeqqat angajoqqaavisut paasineqartartussaalluni. Taaguutip taassuma atorneqarneranut pissutaavoq inunnik meeqqamut attuumassuteqartunik taamaalillunilu meeqqerivimmik pineqartumik meeqqap qaniginerpaasaanik isiginninniarneq. Angajoqqaatut oqartussaassusilik assersuutigalugu ilinniariartorluni aallaqqasimappat, meerarlu piffissami pineqartumi ilaquttat ilaanni najugaqarsimappat, kingullertut taaneqartoq pilersuisorpiatut inissinnermigut angajoqqaat siulersuisuini peqataasinnaassaaq.

Piumasaqaataanngilarli pilersuisorpiaat tamarmik imaluunniit sulisut tamarmik peqataassasut, tassa pingaartumik pilersuisorpiaat meeqqat ulluinnarni inuuneranni najuuttut ulluunerani paaqqinnittarfiup ingerlanneqarneranik paasisaqarnissamut sunniuteqarnissamullu periarfissaqarnissaattut aalajangersagaq isigineqassammat. Taamaaliornikkut inuit taakku soqutigisatik pisariaqartitatillu malillugit meeqqat ulluunerani paaqqinnittarfimmiinneranni peqataanissamut sunniuteqarnissamullu periarfissaqassapput. Angajoqqaat siulersuisui ukiumut ikinnerpaamik pingasoriarluni ataatsimiigiaqqunneqartassapput.

Imm. 2-mut

Aalajangersakkami angajoqqaat siulersuisuisa atuuffii nassuiarneqarput, tassungalu allattorsimaffik tamakkiisuunngilaq. Tamanna ulluunerani paaqqinnittarfiup ilusilersugaaneranut tunngasinnaavoq, tassanilu aamma suliniutissat, soorlu pinnguartarfiit allanngortinnissaat aqqutigalugit ulluunerani paaqqinnittarfimmi illutatigut pitsanngorsaatissat, pineqarsinnaapput, soorluttaarlu matumani atorunnaarsitsinerit, ullaakkorsiortarnissamut allatullu nerinissamut neqeroornerit, kigutinik paarsinerit, inuuissiortitsisarnerit, inuttut ataatsimooqatigiinnerit, kulturi, takkuttarnerit il.il. pillugit aalajangiinerit pineqarsinnaallutik.

Angajoqqaat siulersuisui imm. 2-p atuuffiata iluani aammalu meeqqat ulluunerani paarsisarfimmi ulluinnarni atugarisaannut tigussaasumik pingaaruteqarsinnaasut iluanni taamaallaat aalajangiisinnaapput. Angajoqqaat siulersuisui amerlanerussuteqalaarnikkut aalajangiisinnaapput. Kommunalbestyrelsi kommunimi angajoqqaanut siulersuisuinut suleriaasissamik aalajangersimasumik suliaqarsinnaavoq.

Imm. 3-mut

Angajoqqaat siulersuisui ataatsimiinnerit tamaasa imaqarniliortassapput, taakkulu ataatsimiinnerup kingorna kommunalbestyrelsimut imaluunniit paaqqinnittarfiup imminut pigisup siulersuisuinut tunniunneqassapput.

*§ 28-mut*

Aalajangersagaq manna Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisissaattut siunnersuut nr. 16, 3. december 2012-imeersumi § 27-mit ingerlateqqitaavoq. Aalajangersakkami immikkut sammisassaqartitsinernut neqeroorutit pineqarput, tassanilu meeqqat tamarmik suli atualinngitsut meeqqat atuarfiannut piareersarnissamut periarfissaqarnissaat anguniarlugu qularnaarinninnissaq aallaavigineqarpoq.

Aalajangersakkmi meeqqat ulluunerani paaqqinnittarfimmik imaluunniit ulluunerani paarsisarnermik atuinissamut iluaquteqarsinnaanngitsut periarfissaqanngitsulluunniit inerisaaffiginissaat pingaarnertut siunertaavoq. Soorlu takuneqarsinnaasoq meeqqanut ulluunerani paaqqinnittarfimmiittunut imaluunniit ulluunerani paarsisarfimmiittunut perorsaanikkut inerikkiartuutaasunik ulluunerani neqeroorutinik nalinginnaasunik atuinngitsunut aalajangersakkami neqeroorut tunngavoq, tamatumunngalu angerlarsimaffimmi imaluunniit ilaquttat ilaani il.il. paarineqarnerat pissutaasinnaavoq.

Imm. 1-imut

Meeqqanut ulluunerani paaqqinnittarfimmiinngitsunut imaluunniit ulluunerani paarsisarfimmiinngitsunut sammisassanut neqeroorutinik akeqanngitsumik kommunalbestyrelsip neqeroorsinnaaneranut pisussaaffilerneratut aalajangersagaq oqaasertaligaavoq.

Matumani pinngortitami angalaarnerit pineqarsinnaapput, soorluttaarlu sammisassat eqaarsaarnermik timersornermillu aallaavillit kiisalu meeqqap inuunerani alloriaqqinnissamut ilinniartitsinissamut piginnaatitaaffik pineqarsinnaallutik.

Imm. 2-mut

Aalajangersakkami ”sammisaqartitsinissamut immikkut neqeroorut” ilaannakortumik neqeroorutitut nassuiarneqarpoq, taannalu inersimasoq sammisaqartitsinermi peqataasariaqanngitsoq ilagalugu ingerlanneqarsinnaavoq.

Sammisassani imaritinneqartut eqqarsaatigalugit oqaatigineqassaaq sammisassat imm. 1-imi allassimasut pineqarsinnaammata, assigiinngissutigaluguli ingerlatat piffissap ilaani ingerlanneqarsinnaammata, soorluttaarlu sammisat meeqqat ineriartorfigisinnaasaannut sammitinneqarsinnaammata.

Imm. 3-mut

Ingerlatat imm. 1-imi 2-milu oqaatigineqartut pilersinnissaannut aqunneqarnissaannullu ataqatigiissaarisussamik toqqaanissamut kommunalbestyrelsip pisussaaffeqarnera aalajangersakkami allassimavoq. Ataqatigiissaarisutut atuuffik tassunga atatillugu assersuutigalugu piffissap ilaannaani perorsaanermik suliaqartup suliassaanut allanut ilaatillugu isumagineqarsinnaavoq, soorluttaarlu kommunalbestyrelsi ulloq naallugu suliffiup atuuffiunissaata pingaartinnissaanik aalajangiisinnaassasoq.

Sumiiffimmi sulisut peqataatinneqarnissaannik ataqatigiissaarisup tassunga peqatigitillugu pisussaaffeqarneranik aalajangersagaq imaqarpoq, taakku assersuutigalugu tassaasinnaapput perorsaasut, pinaveersaartitsinermi siunnersortit, peqqissaasut aamma inunnik isumaginninnermi ikiortit, tassanilu sammisaqartitsinerit sumiiffimmi taperserneqarnerisa tapersersorneqarnerisalu annertusarnissaat siunertaavoq.

*§ 29-mut*

Aalajangersagaq manna Meeqqanut suli atualinngitsunut perorsaanikkut inerikkiartuutaasunik ulluunerani neqerooruteqartarneq pillugu Inatsisartut inatsisaanni nr. 16, 3, december 2012-imeersumi § 5, imm. 3, nr. 6-imit ingerlateqqitaavoq.

Aalajangersagaq taanna meeqqap peqqissuunissaa inerikkiartornissaalu siunertaralugit meeqqat 3-nik ukiullit pisussaaffigalugu misissortittarnissaannut kommunalbestyrelsip pisussaaffeqarneranut tunngavoq. Tassunga tunngatillugu eqqaaneqassaaq, ullumikkut misissuinerit ilaatigut ingerlanneqartareermata, kisiannili pisussaaffilerneqanngitsumik. Tassunga ilanngullugu oqaatigineqassaaq misissuineq malitseqartinneqartassammat, taamaasilluni perorsaanikkut ulluunerani neqeroorutit missuinermi angusarineqartunik aallaaveqassammata. Taamaalilluni misissuinerit ajornartorsiutinik suussusiliinissaq periarfississavaat, ulluunerani neqeroorutinik allatigulluunniit neqeroorutinik meeqqamut naleqqussakkanik malitseqartumik.

*§ 30-mut*

Aalajangersagaq manna Meeqqanut suli atualinngitsunut perorsaanikkut inerikkiartuutaasunik ulluunerani neqerooruteqartarneq pillugu Inatsisartut inatsisaanni nr. 16, 3, december 2012-imeersumi § 5, imm. 3. nr. 6-imit ingerlateqqitaavoq.

Aalajangersagaq taanna atualernissamut piareeqqanissaq siunertaralugu meeqqat 5-nik ukiullit pisussaaffigalugu misissortittarnissaannut kommunalbestyrelsip pisussaaffeqarneranut tunngavoq. Tassunga ilanngullugu oqaatigineqassaaq misissuineq malitseqartinneqartassammat, taamaasilluni perorsaanikkut ulluunerani neqeroorutit missuinermi angusarineqartunik aallaaveqassammata. Taamaalilluni misissuinerit ajornartorsiutinik suussusiliinissaq periarfississavaat kinguneratigullu ulluunerani neqeroorutinik allatigulluunniit neqeroorutinik meeqqamut naleqqussakkanik malitseqartumik.

*§ 31-mut*

Aalajangersagaq manna nutaajuvoq, tassanilu ulluunerani neqeroorutit angajoqqaatut oqartussaassusilinnik pilersuisorpianillu suleqateqarnissaat siunertarineqarpoq.

Ulluunerani neqeroorutit angajoqqaatullu oqartussaassusillit aammalu pilersuisorpiaat akornanni suleqatigiinneq siusissukkut suliniuteqarnerup pinaveersaartinnissaanut ilapittuutaassaaq, tassani ilitsersuisarnermut, siunnersuisarnermut, kisiannili aamma atugarissaarnermut nalilersuineq pillugu suleqatigiittoqarnissaanut tunngatillugu periarfissaqarnissaq ilanngullugu.

*§ 32-mut*

Aalajangersagaq manna Meeqqanut suli atualinngitsunut perorsaanikkut inerikkiartuutaasunik ulluunerani neqerooruteqartarneq pillugu Inatsisartut inatsisaanni nr. 16, 3, december 2012-imeersumi § 5, imm. 3, nr. 4-mit ingerlateqqitaavoq.

Meeqqat ataasiakkaat suli atualinnginnerminni immikkut pisariaqartitaasa sillimaffiginiarnissaasa isiginiarneqarnissaannik aalajangersagaq aallaaveqarpoq. Immikkut pisariaqartitani taakkunani assersuutigalugu ADHD, atuarsinnaanermut allassinnaanermullu amigartumik pisinnaasaqarneq, sumiginnarneqarsimaneq allallu ilaasinnaapput, soorluttaarlu aalajangersagaq siusissukkut suliniutissat aallartinnissaat pillugit pingaarnertigut isummersuutit aallaavigalugit ajornartorsiutit taamaattut piareersimaffiginiarlugit alloriartoqartarnissaanut pisussaaffimmik kinguneqartussaalluni.

*§ 33-mut*

Aalajangersagaq manna Meeqqanut suli atualinngitsunut perorsaanikkut inerikkiartuutaasunik ulluunerani neqerooruteqartarneq pillugu Inatsisartut inatsisaanni nr. 16, 3. december 2012-imeersumi § 4, imm. 2, nr. 1-imit ingerlateqqitaavoq.

Naalakkersuisut pisariaqartitsineq naapertorlugu suli atualinngitsunut suliassaqarfiup iluani perorsaanikkut tarnillu pissusaatigut ilisimatusarnissaq isumagissavaat.

*§ 34-mut*

Aalajangersagaq manna Meeqqanut suli atualinngitsunut perorsaanikkut inerikkiartuutaasunik ulluunerani neqerooruteqartarneq pillugu Inatsisartut inatsisaanni nr. 16, 3. december 2012-imeersumi § 4, imm. 2, nr. 2-mit ilaannakortumik ingerlateqqitaavoq.

Imm. 1-imut

Naalakkersuisut pisariaqartitsinerit naapertorlugit meeqqanut ulluunerani neqeroorutinik allatut ittunik nutaanik ineriartortitsisoqarnissaa isumagissavaat, taakkununnga meeqqanut ulluunerani neqeroorutit allatut isikkullit nunaqarfinni pissutsinut naleqqussarsimasut ilangullugit.

Imm. 2-mut

Naalakkersuisut pisariaqartitsinerit naapertorlugit ulluunerani neqeroorutini perorsaanikkut sulinermut najoqqutassanik ineriartortitsissapput.

*§ 35-mut*

Aalajangersagaq Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisissaattut siunnersuut nr. 16, 3. december 2012-imeersumi § 30-mit ingerlateqqitaavoq.

Imm. 1-imut

Aalajangersakkami takuneqarsinnaavoq kommunalbestyrelsip tamanna pillugu inassuteqaataa tunngavigalugu kommunit misiligutitut aaqqissuussineri Naalakkersuisut akuerisinnaagaat, tamanna imatut paasineqassaaq killilimmik sivisussuseqartumik ingerlatsineq pineqartoq, takuuk imm. 2, tassa aaqqissuussinerit ataavarnerusut aalajangersakkap avataaniimmata.

Misiligutigalugu aaqqissuussinerni ilaasinnaapput ulluunerani paaqqinnittarfiit, ulluunerani paarsisarfiit sammisassaqartitsinermilu neqeroorutit allat imaluunniit taakku kingunerisaannik pilersinneqartut, takuuk imm. 1. Misiligutigalugu aaqqissuussinerit tassaasinnaapput ulluunerani neqeroorutinik aaqqissuussinerit immikkut ittut, aammalu tassaasinnaallutik assersuutigalugu aqutsinermi aaqqissuussinerit imaluunniit paaqqinnittarfinnik allanik il.il. suleqateqarnerit.

Imm. 2-mut

Aalajangersakkami misiligutigalugu sulinissamut piffissatigut qummut killissaq aalajangersarneqarpoq.

Imm. 3-mut

Misiligutigalugu aaqqissuussinermut nassuiaammik suliaqarnissaq pillugu aalajangersakkami aaqqissuussinerup pingaaruteqassusaa, sunniuteqarsinnaanera pitsaaqutaasullu misilittakkat malillugit misiligutigalugu aaqqissuussineq tunngavigalugu pissarsiarineqarsimasut uppernarsarsinnaaniarlugit kissaateqarnermik tunngavilersugaapput. Tamatuma saniatigut nassuiaat Naalakkersuisut suli atualinngitsunut suliassaqarfimmut pingaarnertigut nakkutilliisarnissamik pisussaaffeqarnerannut ilaasutut atorneqarsinnaassaaq.

*§ 36-mut*

Aalajangersagaq manna Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisissaattut siunnersuut nr. 16, 3. december 2012-imeersumi § 30-mit ingerlateqqitaavoq.

Imm. 1-imut

Naalakkersuisut kommunalbestyrelsimik suleqateqarlutik atortunut sakkunullu misiligutigalugu aaqqissuussinernik pilersitsisinnaasut aalajangersakkami takuneqarsinnaavoq, tamannalu ima paasineqassaaq sammisassat killilikkamik piffissalikkat matumani pineqartussaasut, takuuk imm. 2, tassami aaqqissuussinerit ingerlaannartussat aalajangersakkami ilaasussaanngimmata.

Imm. 2-mut

Aalajangersakkami misiligutigalugu sulinissamut piffissatigut qummut killissaq aalajangersarneqarpoq.

Imm. 3-mut

Aalajangersakkami misiligutigalugu aaqqissuussinermut pineqartumut piffissatigut qummut killilineq alla aalajangersaaffigineqarpoq. Misiligutigalugu aaqqissuussinermut nassuiaammik suliaqarnissaq aaqqissuussinerup pingaaruteqassusaa, sunniuteqarsinnaanera pitsaaquteqarsinnaaneralu uppernarsarsinnaaniarlugu kissaateqarnermik tunngavilersugaavoq, tamakkulu misilittakkat malillugit misiligutigalugu aaqqissuussineq tunngavigalugu pissarsiarineqarsimapput. Tamatuma saniatigut nassuiaat Naalakkersuisut suli atualinngitsunut suliassaqarfimmi pingaarnertigut nakkutilliinissamut pisussaaffeqarnerannut ilaasutut atorneqarsinnaassaaq.

*§ 37-mut*

Aalajangersagaq manna Meeqqanut suli atualinngitsunut perorsaanikkut inerikkiartuutaasumik ulluunerani neqeroorutit pillugit Inatsisartut inatsisissaattut siunnersuut nr. 16, 3. december 2012-meersumi § 5-imit ingerlateqqitaavoq.

Imm. 1-imut

Aalajangersakkami matumani kommunalbestyrelsip Naalakkersuisunit qinnuiginnittoqarneratigut kisitsisitigut paasissutissanik assigisaannillu nassiussisarnissaata pisussaaffilerneqarnera malittarisassiorneqarpoq.

Imm. 2-mut

Naalakkersuisut kisitsisitigut paasissutissat assigisaasalu nassiunneqartussat annertussusii, qanorlu nutartertarnissaat nassiuttarnissaallu pillugit malittarisassanik sukumiinerusunik aalajangersaasinnaapput, takuuk imm. 1.

*§ 38-mut*

Aalajangersagaq manna Meeqqanut suli atualinngitsunut perorsaanikkut inerikkiartuutaasunik ulluunerani neqerooruteqartarneq pillugu Inatsisartut inatsisaanni nr. 16, 3, december 2012-imeersumi § 5, imm. 3, nr. 1-imit ingerlateqqitaavoq.

Imm. 1-imut

Kommunalbestyrelsi kommunimi meeqqanut inuusuttunullu politikip suliarineranut atatillugu peqatigitillugu aalajangersinnaavoq pissutsit attuumassutillit allat meeqqanut inuusuttunullu politikimi takuneqarsinnaasussat ataqatigiissaarnissaannut akisussaasumik ataatsimik arlalinnilluunniit toqqaasarnissamut peqatigitillugu aalajangersinnaavoq. Siunnersuut manna aqqutigalugu kommunalbestyrelsip utaqqisut allattorsimaffianniittunik tulleriaarisarneranut tunngatillugu politikerineqartoq qulakkeerniarneqarpoq, takuuk siunnersuummi § 9.

Imm. 2-mut

Kommunalbestyrelsip akuttunngitsumik attaveqaqatigiittarneq qulakkiissavaa, tassungalu ulluunerani neqeroorutit illoqarfinni nunaqarfinnilu ingerlanneqartut akornanni ilisimasanik misilittakkanillu aviteqatigiittarnerit ilanngullugit.

Imm. 3-mut

Kisiannili aalajangersakkami takuneqarsinnaavoq ulluunerani neqeroorutinut tamanut perorsaanermi ukiumoortumik pilersaarutit suliarineqarnissaat kommunalbestyrelsit qulliunerusumik akisussaaffigigaat ukiumoortumillu pilersaarutit malinneqarnerannik pisariaqartumik nalilersuinissaq qulakkiissallugu. Tamanna isumaqarpoq perorsaanermi ukiumoortumik pilersaarusiornermut tunngatillugu ulluunerani paaqqittarfiup suliassamik suliarinninneranik nakkutiginninnissaq kommunalbestyrelsit akisussaaffigigaat.

Imm. 4-mut

Meeqqanut ataasiakkaanut mappimik digitaliseerikkamik timitalimmillu pilersitsineq atortuliinertut isigineqassaaq, tassanilu ilaatigut meeqqanut inuuniarnikkut atugarliortunut suliniuteqartuarnissaq tapersersorneqassaaq, soorlu meeqqanut allanut tunngatillugu, taakkualu atuarfimmi ingerlaqqinnissaat tapersersorneqarluni. Tassani meeqqanut mappi digitaaliusoq timitalilluunniit meeqqap perorsaanikkut ulluunerani neqeroorummi aallartiffiani pilersinneqareersimassasoq siunertaavoq.

Tamatumunnga annermik pissutaavoq meeqqat arlallit suli atualernatik immikkut ikiorsigassatut paasinarsisarnerat, assersuutigalugu inunnik isumaginnittoqarfimmit meeqqerivimmilluunniit. Meeqqat taakku sulili atualeratik, atualernerminni atuarnerminnilu nalinginnaasumik immikkut suliniuteqarfigineqarnissaq aamma pisariaqartippaat. Taamaammat pisariaqarpoq ulluunerani paaqqinnittarfik ilisimasanik uppernarsaasersuinissaa, meeqqanullu ulorianartorsioqqajaasunut ataavartumik suliniuteqarnermut ilaasutut akisussaaffimmik tigusinissaa. Meeqqap mappiata taamaalilluni ersersissavaa, meeraq arlaatigut pitsaanngitsumik ineriartulissappat, taamatullu isumaqatigiissutaajunnartut, suliniutit, angerlarsimaffimmut allakkat il.il. assilillugit mappimiitinneqassallutik. Paasissutissani immikkut pisariaqartitat, ajornartorsiutit allallu pineqarsinnaapput.

Meeqqat mappiat massakkut Naalakkersuisut kommunillu akornanni misiligutitut aaqqissuussinermut taamaallaat ilaavoq.

Aalajangersakkami takuneqarsinnaavoq meeqqap mappia meeqqat atuarfianut perorsaanikkut ineriartorfiusumik ulluunerani neqeroorutit uninnerisa kingorna meeqqap atualerluni aallartiffigisaanut nuunneqartussaasoq. Tamatuma kingorna meeqqat atuarfiat pineqartoq periarfissaqassaaq meeqqap mappiani paasissutissat tunngavigalugit, meeqqap atualeqqaarneraniilli meeqqamut immikkut suliniuteqarnissaminut.

*§ 39-mut*

Aalajangersagaq Meeqqanut suli atualinngitsunut perorsaanikkut inerikkiartuutaasumik ulluunerani neqeroorutit pillugit Inatsisartut inatsisaanni nr. 16, 3. december 2012-meersumi atuuttumi § 4-mit ilaannakortumik ingerlateqqqitaavoq.

Imm. 1-imut

Aalajangersakkami kommunalbestyrelsip inatsisissatut siunnersuutip malinninnissaata qulakkeernissaanut Naalakkersuisut pisussaaffeqarnerisa malittarisassiornissaat siunertarineqarpoq.

Imm. 2-mut

Kommunimi ulluunerani neqeroorutinut tamanut kommunalbestyrelsip nalinginnaasumik perorsaanikkullu nakkutilliisarnissaanut Naalakkersuisut malittarisassanik aalajangesaasinnaapput.

*§ 40-mut*

Aalajangersagaq Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisaanni nr. 16, 3. december 2012-imeersumi atuuttumi § 5, imm. 2-mit ilaannakortumik ingerlateqqitaavoq.

Meeqqanut ulluunerani neqeroorutinik tamarmiusunik nalinginnaasumik perorsaanikkullu nakkutilliinissamik kommunalbestyrelsit pisussaaffeqarnerat aalajangersakkami erseqqissarneqarpoq, aalajangersakkamilu takuneqarsinnaavoq oqartussat suliamut attuumassutillit suleqatigalugit nakkutilliineq ingerlanneqassasoq. Oqartussat kikkorpiaat pineqarnerat pillugu apeqqut nakkutilliinermi suliassanut aalajangersimasunut tunngatillugu pisuni ataasiakkaani aalajangerneqartassaaq.

Nalinginnaasumik nakkutilliisoqarnerani kommunip ilaatigut eqqumaffigisariaqarpai pinnguartarfiit aaqqissuunneqarnerisa pinnguaatillu illersorneqarsinnaasumik aserfallatsaaliorneqarneri, eqqiluisaarnermi pissutsit ajunngitsuuneri aammalu meeqqanik angallassinerit tamarmik aarlerinanngitsumik pinissaat, tassunga ilanngullugu immami angallannermi angallannermilu malittarisassat atuuttut isiginiarlugit.

Kommunalbestyrelsip nakkutilliinissaani ulluunerani neqeroorummi anguniagassat suliassallu suliarinissaannut naammassinninnissamut sulisut sutigut pisarialimmik piginnaasaqarnersut ilaassapput.

Kommunalbestyrelsip nakkutilliinerani ulluunerani neqeroorutit suliassanik kommunalbestyrelsip anguniagassanut killissanullu aalajangersaaffigisimasaani suliassanik ilumut suliaqartarnersut nakkutigissavaat, taakkununngalu ilaavoq suliassanik suliaqartarnerit anguniagassat iluarsineqarsinnaanerannut naapertuullutik ingerlanneqarnersut.

Siunnersuut komminini ulluunerani paarsisartut ukiumut ikinnerpaamik pingasoriarluni nakkutilliiartortarfiginissaannik pilersitsiffiuvoq, taakkunannga ikinnerpaamik ukiumoortumik tikeraarneq ataaseq kalerriutigeqqaarnagu pisassalluni.

*§ 41-mut*

Aalajangersagaq Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisaat nr. 16, 3. december 2012-meersumi atuuttumi § 28-mit ingerlateqqitaavoq.

Imm. 1-imut

Inatsit manna malillugu ulluunerani neqeroorummi aningaasartuutit kommuninit isumagineqartussaasut aalajangersakkami aalajangersarneqarpoq. § 42-mut innersuussuteqarnermi aningaasartuutit ilaat atuisut akiliutaannik akilerneqartassasut erseqqissarneqarpoq. Taamaaliornikkut erseqqissarneqarpoq ulluunerani paaqqinnittarfinnut, ulluunerani paarsisarnernut aammalu inatsit naapertorlugu sammisassatut neqeroorutinut aningaasartuutit kommunit aningaasalersuinerisigut ilaatigullu atuisut akiliinerisigut akilerneqartartut, tassa § 42-mi atuisut akiliisarnerat pineqarpiarmat.

Imm. 2-mut

Aalajangersakkami takuneqarsinnaavoq ulluunerani paaqqinnittarfiit pilersinneqarnerannut Namminersorlutik Oqartussat tapiissuteqarsinnaasut. Namminersorlutik Oqartussat tapiissuteqarnissamik pisussaaffeqarnerannik aalajangersagaq imaqanngilaq, aammalu taamaallaat ulluunerani paaqqinnittarfiit pilersinneqarnerannut tapiissutit pineqartut taakkulu ingerlanneqarnerannut tapiisoqarneq ajortoq.

*§ 42-mut*

Aalajangersagaq Meeqqanut suli atualinngitsunut perorsaanikkut inerikkiartuutaasumik ulluunerani neqeroorutit pillugit Inatsisartut inatsisaanni nr. 16, 3. december 2012-meersumi atuuttumi § 29-mit ingerlateqqitaavoq.

Imm. 1-imut

Aalajangersakkami takuneqarsinnaavoq atuisut akiliutaat ilaatigut kommunit suli atualinngitsunut ulluunerani neqeroorutaannut aningaasartuutaat ilaatigullu akiliisussaatitaasup imaluunniit akiliisussaatitaasut aningaasatigut atugarisaat tunngavigalugit aalajangerneqartassasut. Taamaammat imm. 2-mi aalajangersarneqarpoq kikkut akiliisussaatitaanersut, tassanimi takuneqarsinnaavoq akiliisussaatitaasut tassaasut meeqqat pilersorneqarnissaannik isumaginnittut.

Imm. 2-mut

Akiliuteqartussaatitaasup imaluunniit akiliuteqartussaatitaasut aningaasatigut inissisimanerisa pingaartinneqarnissaat taamaalilluni aalajangersaanikkut ersarissarneqarpoq, tassalu pingaartitsinermi angajoqqaat aningaasatigut inissisimanerat pineqartariaqanngitsoq. Tassanilu pingaaruteqartoq tassaavoq kina akiliisussaatitaasutut isigineqassanersoq, tamannalu meeqqap pilersorneqarpiarnissaanut kina isumaginnittuussanersoq naliliiffigereerneratigut pisassasoq. Pisuni amerlanerpaani tassaasarput angajoqqaat, meeqqat angajoqqaani nalinginnaasumik  
najugaqartarmata, taamaalillutillu angajoqqaanit pilersorneqarlutik. Kisianni meeraq aalajangersimasumik angajoqqaarinngisamini najugaqartuuppat, taakkualu pilersuisuullutik, taakkua tamatumunnga tunngaveqartumik pilersuisutut isigineqassapput. Meeraq aalajangersimasumik angajoqqaajusut arlaanni najugaqarpat, angajoqqaaq taanna pilersuisuittut isigineqassaaq.

Imm. 3-mut

Aalajangersakkami Naalakkersuisut nalunaarummik atortussanngortitsinissaannut piginnaatitsisoqarsinnaanera pineqarpoq, tassanilu meeqqanut suli atualinngitsunut kommunini ulluunerani neqeroorutini meeqqat najugaqarnerannut akiliutissat malittarisassiorneqarput.

Taaguut "isertitanut malittarisassiorneq" imatut paasineqassaaq, akiliutigineqartussat, taakkununnga akiliutit annertussusissaat ilanngullugu, akiliuteqartussaatitaasup aningaasarsiai akileraaruteqataasussat tunngavigalugit aalajangersarneqarsinnaanerat. Taaguummi ”akiliut” imm. 1-imut 2-mullu innersuussinermut sanilliullugu tikkuarneqarpoq akiliisussaatitaasup imaluunniit akiliisussaatitaasut akiliutaattut paasineqassasoq, aammalu oqaasertap ”isertitanut malittarisassiornerup” atorneqarnera eqqarsaatigalugu tamanna aamma atuuttoq, taamaalilluni akiliisussaatitaasup isertitaatut tamanna paasineqassaaq.

*§ 43-mut*

Aalajangersagaq inatsisartut inatsisaanni atuuttumi § 31-mit ingerlateqqitaavoq.

Imm. 1-imut

Aalajangersakkami takuneqarsinnaavoq inatsit manna naapertorlugu kommunalbestyrelsip aalajangiineri Isumaginninnermut Naammagittaalliuuteqartarfimmut naammagittaalliuutigineqarsinnaasut.

Aalajangiinerit Isumaginninnermut Naammagittaalliuuteqarfimmeersut eqqartuussivinnut suliassanngortinneqarsinnaapput.

§ 44-mut

Aalajangersagaq atuutsitsilernissamut aalajangersagaavoq.

Imm. 1-imut

Aalajangersakkami siunnersuutip atuutilerfissaa malittarisassiorneqarpoq.

Imm. 2-mut

Aalajangersagaq Meeqqanut suli atualinngitsunut perorsaanikkut inerikkiartuutaasunik ulluunerani neqeroorutit pillugit Inatsisartut inatsisaannik nr. 16, 3. december 2012-imeersumik atorunnaarsitsivoq.

Imm. 3-mut

Aalajangersagaq isumaqarpoq meeqqanut suli atualinngitsunut perorsaanikkut inerikkiartuutaasunik ulluunerani neqeroorutinut akiliutit pillugit Namminersorlutik Oqartussat nalunaarutaat nr. 3, 4. februar 2011-meersoq aamma Meeqqanut suli atualinngitsunut perorsaanikkut inerikkiartuutaasunik ulluunerani neqeroorutini nappaatit tuniluuttartut pinngitsoortinniarnissaat pillugu Namminersorlutik Oqartussat nalunaarutaat nr. 5, 13. april 2010-meersoq atuutiinnassasut. Taakku inatsisartut inatsisaat manna allalluunniit tunngavigalugit malittarisassat aalajangersarneqartut aqqutigalugit taarserneqarnissaat atorunnaarsinneqarnissaalluunniit tikillugit atuutiinnassapput.